title: Edison Denisov

text: Kalevi Ahon mukaan Denisovin alkuaikojen tuotannossa 1950-luvulla näkyy varsinkin Dmitri Šostakovitšin, Igor Stravinskyn sekä Béla Bartókin vaikutteita. Jo alkuajoista lähtien Denisovin tuotanto heijastelee myös hänen elinikäistä kiinnostustaan venäläiseen kansanperinteeseen ja -musiikkiin. Yleensä Denisovin tuotantoon sisältyy hienosyistä rytmiikkaa, jonka liikaa selväpiirteisyyttä hän pyrki vieläpä usein hämärtämään polyrytmiikalla, polyproportionaalisuudella tai aleatorisuudella.


title: Edison Denisov

text: Kansainväliseen suosioon Denisov nousi 1960-luvulla. Hän oli kiinnostunut Neuvostoliiton ulkopuolisesta nykymusiikista 1950-luvun lopulla. Hänen pääasialliset innoituksensa lähteet tulivat olemaan ranskalainen nykymusiikki, Toinen Wienin koulukunta sekä Boulezin ja Karlheinz Stockhausenin sodanjälkeinen avantgardismi. Hän perehtyi 1960-luvun alussa perusteellisesti 1900-luvun suuriin moderneihin säveltäjiin kuten Stravinskyyn, Arnold Schönbergiin, Anton Weberniin, Alban Bergiin, Luigi Nonoon, Stockhauseniin, Witold Lutosławskiiin ja Bartókiin. Tutkimustyön tuloksena Denisov sai runsaasti vaikutteita omaan tuotantoonsa.


title: Edison Denisov

text: Hän alkoi kokeilla dodekafonian antamia mahdollisuuksia sekä sarjallisuutta. Hän pyrki saavuttamaan sävellystekniikan, jossa tiukat ja pysyvät rakenteet toimisivat jatkuvasti muuttuvien mobiilien sävelrakenteiden kanssa vuorovaikutuksessa. Ensimmäinen tällainen pysyviä ja muuttuvia rakenteita yhdistelevä teos oli Leningradissa kantaesitetty laulusarja "Le Soleil des Incas" ("Inkojen aurinko", 1964; sopraanolle ja 11 instrumentalistille). Teoksesta tuli Denisovin kansainvälinen läpimurto, jota lännessä jo pian esittivät muun muassa Bruno Maderna sekä Pierre Boulez.


title: Edison Denisov

text: Ahon mukaan Denisovin kansanrunoihin pohjautuva teos "Valituslauluja" (1966) luo omintakeista synteesiä ”jälkiweberniläisestä melodisesta kielestä ja folkloristisesta rituaalisuudesta”. Samoihin aikoihin Denisov kehitteli myös musiikillisen materiaalin muodonmuutostekniikkaa teoksessa "Crescendo e diminuendo" (1965) sekä konstruktiivisten ja destruktiivisten musikaalisten elementtien vuorovaikutusta teoksessa "Ode" (1968; klarinetille, pianolle ja lyömäsoittimille). Monityylisyyttä Denisovin tuotannossa edustaa Bertolt Brechtin teksteihin tuotettu teos "Fünf Geschichten fom Herrn Keuner" (1966; tenorille ja 7 soittimelle) sekä "Silhouèttes" (1969; huilu, piano ja lyömäsoittimet).


title: Edison Denisov

text: Denisovin kamarimusiikin huipputeoksia 1960-luvulta ovat "Romantische musik" (1969) sekä jousitrio (1969), joissa hän käytti satsiteknisiä ja sointivärillisiä kontrasteja musiikillisen dramaturgian pohjalla.


title: Edison Denisov

text: Denisovin tuotannossa alkoi uusi vaihe 1970-luvulla, jolloin hän tuotti myös keskeisimpiin teoksiinsa kuuluvan soitinkonserttojen sarjan. Hän alkoi käyttää myös muita tekniikoita kuin dodekafonista 12-säveljärjestelmää, esimerkiksi aleatorisia tekniikoita, elektronista musiikkia, uusia soittotekniikoita ja mikrointervalleja.


title: Edison Denisov

text: Uuden vaiheen aloitti orkesteriteos "Peinture" ("Maalaus", 1970). Vuoden 1972 sellokonsertto kiinnitti huomiota ulkokohtaisten virtuoosieleiden poissaolon vuoksi, ja se rakentui laajalti ¼-sävelaskelmelodiikalle. Vuoden 1975 voimakasilmeisen pianokonserton keskimmäistä osaa pidetään Denisovin tuotannon eräänä hienoimmista hitaista musiikkiteoksista. Herkkää ja hiljaisten nyanssien hallitsemaa tyylisuuntaa sellokonserton jälkeen jatkoivat Aurèle Nicolet'lle omistettu huilukonsertto (1975) ja viulukonsertto (1977). Samaa tyylisuuntaa edusti myös vuoden 1975 teos "Aquarelle" 24 jousisoittimelle. Denisovin tärkeisiin teoksiin kuuluu myös vuoden 1979 kaksoiskonsertto oboelle ja orkesterille. Denisov sävelsi 1970-luvulla musiikkia myös suositun moskovalaisen Taganka-teatterin näytelmiin.


title: Edison Denisov

text: Monet konsertoista oli sävelletty erityisesti länsimaisille esittäjille, joihin kuuluivat saksofonisti Jean-Marie Londeix, oboisti Heinz Hollinger, klarinetisti Eduard Brunner ja huilisti Aurèle Nicolet. Latvialainen viulisti Gidon Kremer oli eräs harvoista neuvostotaiteilijoista, joka esitti Denisovin musiikkia. Hän jopa kantaesitti Denisovin viulukonserton Milanossa Neuvostoliiton sijasta.


title: Edison Denisov

text: 1980-luvun alussa Denisov jatkoi soitinkonserttojensa sarjaa "Partita"-konsertolla viululle ja orkesterille (1981) sekä konsertolla fagotille, sellolle ja orkesterille (1982). Hänen myöhempi tuotantonsa 1980-luvulta alkaen oli vähemmän järjestelmällistä ja muodollisesti vapaampaa. Denisov yhdisteli vapaasti erilaisia tekniikoita, ja venäläinen kansanmusiikki tuli näkyvämmin takaisin hänen teoksiinsa, tosin usein heterofonisina kudoksina.


title: Edison Denisov

text: Denisovin pääteoksia ovat Francisco Tanzerin liturgisiin teksteihin tehty ja Hampurissa kantaesitetty "Requiem" (1980) sekä Boris Vianin librettoon sävelletty ooppera "L’Écume des jours" ("Päivien kuohu", 1986). Oopperan kantaesitys oli Pariisissa, ja sen monityyliseen kokoonpanoon kuului myös viihdeorkesteri. Baletti "Confession" (1984) perustuu Alfred de Musset’n romaaniin "Vuosisadan lapsen tunnustus". Myös Moskovassa vuonna 1988 kantaesitetty sinfonia kuuluu Denisovin tärkeimpiin teoksiin.


title: Edison Denisov

text: Loppuaikoinaan 1990-luvulla Denisov kehitteli metafyysisiä, jopa uskonnollisia teemoja. Uskonnollisten tuntemusten heräämisen myötä Denisov kirjoitti teokset "Histoire de la vie et de la mort de Notre Seigneur Jésus Christ" (1992) ja "Morgentraum" (1993). Huonosta terveydentilastaan huolimatta hän jatkoi säveltämistä loppuun saakka, ja "Symphony No. 2" valmistui vain joitakin kuukausia ennen hänen kuolemaansa.


title: Edison Denisov

text: Denisov julkaisi sävellystyönsä ohella myös lukuisia esseitä ja artikkeleita nykymusiikin ja sävellystyön ongelmista.


title: Edison Denisov

text: Kalevi Ahon mukaan Denisovia pidetään eräänä ensimmäisistä säveltäjistä, jotka toivat Neuvostoliittoon 1960-luvulla Länsi-Euroopassa kehitettyjä sävellystekniikoita ja kykenivät kehittämään niitä edelleen taiteellisesti merkityksellisellä tavalla. Häntä pidetään laajalti eräänä tärkeimmistä Šostakovitšin ajan jälkeisen säveltäjäsukupolven johtajista Venäjällä. Häntä on kuvailtu myös elintärkeäksi linkiksi venäläisten ja eurooppalaisten säveltäjien välillä: Hän oli yhteydessä muun muassa Bouleziin, Stockhauseniin ja Nonoon jo 1950-luvulta lähtien.


title: Edison Denisov

text: Denisovin musiikkia esitetään edelleen laajalti maailman huippuorkesterien, kamariorkesterien ja soolotaiteilijoiden repertuaareissa. Denisovia säännöllisesti ohjelmistoihinsa sisällyttäneisiin kapellimestareihin kuuluvat muun muassa Leonard Bernstein, Charles Dutoit, Daniel Barenboim, Neeme Järvi, Pierre Boulez ja Gennadi Roždestvenski. Hänen musiikkiaan löytyy lukuisilta kansainvälisiltä levymerkeiltä, kuten Columbia Recordsilta, BIS Recordsilta ja Melodijalta sekä monilta kansainvälisiltä nuottikustantajilta.


title: Edison Denisov

text: Sävellystyönsä ohella Denisov muistetaan Venäjällä tärkeänä pedagogina, niin Moskovan konservatoriosta kuin yksityisestikin. Hän opetti myös Pariisin IRCAMissa ja toimi Moskovan nykymusiikkijärjestön johtajana vuodesta 1990 aina kuolemaansa saakka. Järjestön johtajan roolissa Denisov teki merkittävää kulissien takaista työtä Stalinin hallinnon aikana hävinneiden säveltäjien elämäntöiden rehabilitoimiseksi. Hän käynnisti ohjelman, jossa tutkittiin, toimitettiin, orkestroitiin, jopa viimeisteltiin, esitettiin, levytettiin ja julkaistiin unohdettujen neuvostosäveltäjien sukupolven musiikkia.


title: Kilmez

text: Kilmez () on Volgan vesistöön kuuluvan Vjatkan sivujoki Udmurtian tasavallassa ja Kirovin alueella Venäjällä. Sen pituus on 270 kilometriä ja valuma-alueen laajuus 17 240 neliökilometriä. Keskimääräinen virtaus Vitšmarin kylän luona on 84,6 kuutiometriä sekunnissa.


title: Kilmez

text: Joki saa alkunsa Krasnogorskojen piiriissä sijaitsevasta suosta ja laskee Vjatkaan Kirovin alueella. Tärkeimmät sivujoet ovat Pester, Ut, Kyrtšma, Lumpun, Loban, Kulma, Kutyk, Arlet, Nuzyk ja Vala.


title: Kilmez

text: 1950–1970-luvuilla Kilmeziä käytettiin puutavaran uittoon. Sen varrella sijaitsee Kirovin alueen Kilmezin piirikeskus sekä samanniminen taajama Udmurtian puolella.


title: Tšeptsa

text: Tšeptsa (, ) on Volgan vesistöön kuuluvan Vjatkan sivujoki Permin aluepiirissä, Udmurtian tasavallassa ja Kirovin alueella Venäjällä. Sen pituus on 501 kilometriä ja valuma-alueen laajuus 20 400 neliökilometriä. Keskimääräinen virtaus 85 kilometrin päässä joen suusta on 130 kuutiometriä sekunnissa.


title: Tšeptsa

text: Joki saa alkunsa Ylä-Kaman ylängöltä, virtaa länteen ja laskee Vjatkaan 25 kilometriä Kirovin yläpuolella. Tärkeimmät sivujoet ovat Ljuk, Nižni Pyzep, Ljum, Pudem, Irymka, Loza, Kep, Junda, Sepytš, Ubyt, Lekma, Lema, Sada, Svjatitsa ja Kosa.


title: Tšeptsa

text: Tšeptsan varrella sijaitsevat Glazovin, Zujevkan ja Kirovo-Tšepetskin kaupungit sekä Debjosyn, Balezinon, Jarin ja Faljonkin piirikeskukset. Jokea käytetään vedenottoon, virkistyskalastukseen ja retkeilyyn.


title: Merten saalistajat

text: Merten saalistajat (engl. "Beyond the Poseidon Adventure") on vuonna 1979 julkaistu katastrofielokuva ja jatko-osa elokuvalle "S/S Poseidonin seikkailu". Elokuvan pääosia esittävät Michael Caine, Karl Malden, Sally Field, Telly Savalas, Paul Picerni, Peter Boyle, Angela Cartwright, Jack Warden, Shirley Jones, Slim Pickens ja Veronica Hamel. Elokuvan on ohjannut Irwin Allen. Elokuva oli taloudellinen floppi ja sai osakseen kritiikkiä. Elokuvasta tehdyssä televisioversiossa on 20 minuuttia lisämateriaalia. Elokuva on ainoa Allenin katastrofielokuva, joka ei ollut ehdolla Oscar-palkinnoille.


title: Karōshi

text: Karōshi () on japanilainen ilmiö ja virallinen kuolinsyy, jota käytetään kun työntekijän katsotaan kuolleen liiallisen työteon vuoksi. Sana "karōshi" on japania ja tarkoittaa ylirasitukseen kuolemista. Ilmiöstä tuli lainmukainen kuolinsyy 1980-luvulla, ja siihen kuolleiden työntekijöiden läheisillä on oikeus saada valtiolta vuosittainen rahallinen korvaus. Alun perin karōshi ilmeni pääasiassa sydän- tai aivoperäisinä kuolemina. Nykyisin myös itsemurhan tekeminen liiallisen työrasituksen seurauksena voidaan laskea karōshi-kuolemaksi.


title: Karōshi

text: Koska kyseessä on virallinen kuolemansyy, pitää Japani tilastoja karōshi-kuolemiksi lasketuista tapauksista. Vuonna 2010 sydän- ja aivosairausperäisiä karōshi-tapauksia katsottiin olleen 113 kappaletta. Tilastoja ylläpitävä Japanin terveys-, työ- ja hyvinvointiministeriö on kuitenkin kertonut hylkäävänsä jopa puolet karōshi-kuolinsyyn hakemuksista. Vuonna 1994 Japanin talouden suunnitteluvirasto arvioi tapauksia olevan todellisuudessa vuosittain noin tuhat.


title: Karōshi

text: Karōshin katsotaan saaneen alkunsa Japanin toisen maailmansodan jälkeisestä voimakkaasta talouskasvusta. 1960-luvulle tultaessa tavalliseksi katsottu työmäärä oli 12 tuntia päivässä. Ensimmäinen karōshi-kuolema kirjattiin 1969.


title: Semmelweis-yliopisto

text: Semmelweis-yliopisto on lääketieteellinen yliopisto Budapestissa Unkarissa. Yliopistossa on kuusi tiedekuntaa ja siellä annetaan opetusta kolmella kielellä: unkariksi, englanniksi ja saksaksi. Opiskelijoita yli 11 000, ja heistä noin 20 % tulee Unkarin ulkopuolelta.


title: Semmelweis-yliopisto

text: Yliopiston historia juontuu vuoteen 1769, jolloin Nagyszombatin (nyk. Trnava Slovakiassa) yliopistoon perustettiin lääketieteellinen tiedekunta. Yliopisto siirrettiin pian Budapestiin. Lääketieteellisestä tiedekunnasta tuli erillinen yliopisto vuonna 1951, ja 1955 sinne perustettiin hammaslääketieteen ja farmasian tiedekunnat. Yliopisto sai 200-vuotisjuhlansa kunniaksi uudeksi nimekseen Semmelweis-yliopisto, kuuluisan lääkärin Ignaz Semmelweisin mukaan. Vuonna 2000 yliopistoon liitettiin liikuntapedagogiikan ja liikuntatieteen tiedekunta sekä terveystieteiden tiedekunta, ja vuonna 2010 perustettiin julkisten terveyspalvelujen tiedekunta.


title: Semmelweis-yliopisto

text: Semmelweis-yliopisto on yksi Unkarin arvostetuimpia tieteellisiä tutkimuslaitoksia. Sen palkkalistoilla on yli 9 000 henkeä, mikä on noin 6 % koko Unkarin terveydenhoitohenkilöstöstä.


title: Kamouraska

text: Kamouraska on noin 600 asukkaan historiallinen kylä, joka sijaitsee Saint Lawrence -joen etelärannalla 125 kilometriä Quebecistä koilliseen. Sen nimi on peräisin algonkinin kielestä ja tarkoittaa ’vihvilöitä veden rajassa’.


title: Kamouraska

text: Kamouraska myönnettiin vuonna 1674 läänityksenä nantesilaiselle kapteeni Olivier Morel de la Durantayelle, joka yritti harjoittaa siellä kalastusta huonolla menestyksellä. Hän möi maat kuusi vuotta myöhemmin amiensilaiselle kauppiaalle nimeltä Charles Aubert de la Chesnaye, jonka myötävaikutuksella sinne muutti 27 uudisasukasperhettä vuosina 1694–1700. Seuraavalla vuosisadalla Kamouraskasta tuli yksi merkittävimmistä siirtokunnista Saint Lawrencen estuaarin etelärannalla. 1800-luvun alkuun mennessä läänitys oli siirtynyt Tachén suvun hallintaan. Seudulla viljeltiin menestyksekkäästi maata, minkä ansiosta sitä alettiin kutsua ’Ala-Kanadan vilja-aitaksi’. Kylästä tuli 1800- ja 1900-luvun vaihteessa suosittu matkailukohde, jonne saapui ihmisiä nauttimaan maaseudun rauhasta ja estuaarin raikkaasta meri-ilmasta.


title: Kamouraska

text: Kanadalaisen Anne Hébertin tositapahtumiin perustuva menestysromaani "Suuri rakkaus" kertoo traagisesta murhasta, joka sattui kylässä vuonna 1839.


title: Kiurunkannukset

text: Kiurunkannukset ("Corydalis") on kasvisuku unikkokasveihin ("Papaveraceae") yhdistetyssä emäkkikasveihin ("Fumariaceae") heimossa. Suvussa on noin 400 lajia, joita kasvaa pohjoisen pallonpuoliskon lauhkeilla alueilla ja Afrikan vuoristoissa. Eniten lajeja esiintyy Kiinan ja Himalajan alueella, noin 280. Kiurunkannukset ovat emäkkien ("Fumaria") lähisukulaisia.


title: Kiurunkannukset

text: Nimeltä mainitsemattoman kiinalaisen kiurunkannuksen käyttöä hermokipulääkkeenä tutkitaan sen sisältämän dehydrokorybulbiinin vuoksi.Pohjoismaissa kasvaa kuusi kiurunkannuslajia, jotka ovat monivuotisia, jo varhain kukinnan aloittavia kevätkasveja. Niillä on maanalainen juurimukula tai maavarsi. Niiden kukintona on terttu ja kukat ovat kannuksellisia. Keltakukkaista jalokiurunkannusta lukuun ottamatta nämä lajit ovat purppuranpunakukkaisia.


title: Kiurunkannukset

text: Suomessa esiintyy kolme luonnonvaraista kiurunkannuslajia. Pystykiurunkannus kasvaa Etelä-Suomessa lehtokasvina ja yleisin se on Ahvenanmaalla. Hentokiurunkannus on harvinaisempi, erityisesti pähkinäpensaslehdoissa kasvava samannäköinen laji. Siperiasta kotoisin oleva jalokiurunkannus on edellisiä selvästi rotevampikasvuisempi ja keltakukkainen. Sitä viljellään koristekasvina ja paikoin se on villiintynyt Etelä-Suomessa pihoille ja puistoihin.


title: Emäkit

text: Emäkit ("Fumaria") on unikkokasveihin ("Papaveraceae"), aiemmin emäkkikasveihin ("Fumariaceae") sijoitettu kasvisuku. Siihen kuuluu noin 50 lajia, joista suurin osa kasvaa alkuperäisenä Euroopassa. Emäkit ovat kiurunkannusten ("Corydalis") lähisukulaisia.Pohjoismaissa kasvaa neljä emäkkilajia: isoemäkki, peltoemäkki, pikkuemäkki ja valkoemäkki. Ne ovat yksivuotisia, sinivihreitä ruohokasveja, joilla on pariliuskaiset lehdet. Emäkit ovat usein rikkakasveja esimerkiksi puutarhoissa ja pelloilla. Suomessa peltoemäkki on Pohjois-Pohjanmaan korkeudelle asti yleinen muinaistulokaskasvi.


title: Xu Jie

text: Xu Jie (; s. 21. tammikuuta 1982 Tianjin, Kiina) on puolalainen pöytätennispelaaja. Hän edustaa seuratasolla GLKS Nadarzyniä.


title: Xu Jie

text: Xu on saavuttanut ITTF:n ranking-listalla parhaimmillaan sijan 48. Hän oli mukana Pekingin olympialaisissa 2008 joukkuekilpailussa, jossa Puola oli jaetulla viimeisellä sijalla sekä kaksinpelissä, jossa hän putosi ensimmäisellä kierroksella.


Harry Potter ja kuoleman varjelukset, osa 1 () on vuonna 2010 ensi-iltansa saanut fantasiaelokuva, joka perustuu J. K. Rowlingin samannimiseen romaaniin. Se on "Harry Potter" -elokuvasarjan seitsemäs osa ja kattaa kirjan 23 ensimmäistä lukua. Sen on ohjannut David Yates ja käsikirjoittanut Steve Kloves. Elokuvan tuotti Rowling yhdessä David Heymanin ja David Barronin kanssa. Seitsemäs osa seuraa Harry Potteria ja tämän tehtävää löytää ja tuhota Lordi Voldemortin hirnyrkit. Elokuvan pääosissa esiintyvät Daniel Radcliffe, joka näyttelee Harry Potteria, Rupert Grint (Ron Weasley) sekä Emma Watson (Hermione Granger). Muita keskeisiä rooleja elokuvassa esittävät Ralph Fiennes, Helena Bonham Carter ja Alan Rickman.


title: Harry Potter ja kuoleman varjelukset, osa 1

text: Elokuvan kuvaukset alkoivat 19. helmikuuta 2009 ja päättyivät 12. kesäkuuta 2010. Se kuvattiin samanaikaisesti elokuvan toisen osan kanssa. Elokuva julkaistiin Suomessa 17. marraskuuta 2010 ja maailmanlaajuisesti 19. marraskuuta 2010. Elokuvasarjan kahdeksas ja viimeinen elokuva "Harry Potter ja kuoleman varjelukset, osa 2" sai ensi-iltansa heinäkuussa 2011.


text: Taikaministeri Rufus Rymistyir (Bill Nighy) puhuu taikamaailman medialle ja vakuuttaa, että taikaministeriö pysyy vahvana, vaikka lordi Voldemort (Ralph Fiennes) on saanut yhä enemmän valtaa taika- ja jästimaailmassa. Severus Kalkaros (Alan Rickman) saapuu Malfoyn kartanoon ilmoittamaan lordi Voldemortille ja tämän kuolonsyöjille, että Harry (Daniel Radcliffe) aiotaan siirtää pois Likusteritie 4:stä. Voldemort ottaa Lucius Malfoyn (Jason Isaacs) taikasauvan itselleen, sillä hän ei voi käyttää omaa sauvaansa Harrya vastaan.


text: Sillä välin Feeniksin kilta saapuu Likusteritielle ja saattaa Harryn turvaan käyttäen monijuomalientä luodakseen kuusi vale-Harrya. Lentäessään kohti Kotikoloa he saavat kimppuunsa kuolonsyöjiä, ja Villisilmä Vauhkomieli (Brendan Gleeson) ja Hedwig kuolevat taistelussa. Voldemort yrittää tappaa Harryn Malfoyn sauvalla mutta epäonnistuu. Kotikolossa Harry saa näyn Ollivanderista (John Hurt). Voldemortin mukaan sauvantekijä valehteli hänelle kertoessaan, että Harryn saattaisi tappaa ainoastaan jonkun toisen sauvalla.


text: Rymistyir saapuu Kotikoloon ja jakaa Albus Dumbledoren testamentin mukaisesti esineitä Ronille (Rupert Grint), Hermionelle (Emma Watson) ja Harrylle. Ron saa Dumbledoren pimeyttimen, Hermione "Siuntio Silosäkeen tarinat" -nimisen satukirjan ja Harry puolestaan kultaisen siepin. Paljastuu, että Harryn oli määrä saada myös Godric Rohkelikon miekka, mutta Rymistyirin mukaan miekka on tärkeä historiallinen esine, eikä sitä näin ollen voi antaa kenellekään. Lisäksi miekka oli kadonnut.


text: Myöhemmin Bill Weasleyn ja Fleur Delacourin (Domhnall Gleeson ja Clémence Poésy) häät keskeytyvät, kun kuolonsyöjät hyökkäävät häävieraiden kimppuun. Kuolonsyöjät ovat vallanneet taikaministeriön ja käyttävät sen valtaa hyväkseen vainotakseen jästisyntyisiä noitia ja velhoja. Ron, Hermione ja Harry kaikkoontuvat Lontooseen ja löytävät turvapaikan Kalmanhanaukio 12:sta. Siellä he saavat selville, että medaljongin muotoisen väärän hirnyrkin ”R. A. M.” tarkoittaa Regulus Arcturus Mustaa, Siriuksen pikkuveljeä. Mustan perheen kotitontulta Oljolta (äänenä Simon McBurney) he kuulevat, että Mundungus Fletcher (Andy Linden) on varastanut oikean medaljongin. Oljo ja Dobby (äänenä Toby Jones) ottavat Fletcherin kiinni, ja tämä paljastaa medaljongin olevan Dolores Pimennon (Imelda Staunton) hallussa. Monijuomaliemen avulla naamioituneet Harry, Ron ja Hermione soluttautuvat taikaministeriöön, onnistuvat saamaan medaljongin haltuunsa ja pakenevat metsiin.


text: Kolmikko ei pysty tuhoamaan hirnykkiä, joten he pitävät medaljonkia kaulassa vuorotellen heikentääkseen sen aiheuttamaa psyykkistä negatiivisuutta. Harry saa näyn, jossa Voldemort kuulustelee Gregorovitchiä (Rade Šerbedžija), kuuluisaa sauvantekijää, joka väittää, että kerran eräs teinipoika (Jamie Campbell Bower) varasti hänen kaupastaan legendaarisen seljasauvan. Voldemort alkaa etsiä varasta. Kun on Ronin vuoro pitää medaljongia, hän alkaa harhaluuloisesti kuvitella, että Harry ja Hermione ovat lähentymässä toisiaan. Niinpä Ron hylkää heidät. Harry ja Hermione käyvät Godrickin notkossa, jossa he etsivät Bathilda Bagshotia (Hazel Douglas). Historioitsija Bagshotilla saattaa olla hallussaan Godrickin miekka, joka kykenee kenties tuhoamaan hirnyrkit. Harry ja Hermione joutuvat kuitenkin Voldemortin käärmeen Naginin hyökkäyksen kohteeksi, ja he pääsevät hädin tuskin pakoon. Hermione tunnistaa Harryn näyssä esiintyneen salaperäisen varkaan Gellert Grindelwaldiksi.


text: Illan koittaessa Harry näkee naarashirven muotoisen suojeliuksen ja seuraa sitä jäätyneelle lammelle. Sieltä hän löytää Godricin miekan, joka on lammen pohjassa jään alla. Medaljongi kaulassaan Harry menee veteen hakemaan miekkaa. Medaljongi yrittää hukuttaa hänet, mutta Ron saapuu paikalle juuri ajoissa ja pelastaa Harryn. Ron kamppailee tuhotakseen medaljongin ja päihittää lopulta sen voimat iskien sitä Godricin miekalla.


text:
Kolmikko vierailee Ksenofilius Lovekivan (Rhys Ifans) luona saadakseen selville, mitä heidän eräs useita kertoja näkemänsä symboli tarkoittaa. He kuulevat, että symboli edustaa kuoleman varjeluksia: seljasauvaa, elpymyskiveä ja näkymättömyysviittaa. Lovekiva pettää heidät kuolonsyöjille voidakseen pelastaa siepatun tyttärensä. Seuranneessa kaaoksessa Harry näkee näyn, jossa Grindelwald (Michael Byrne) kertoo Voldemortille, että seljasauva on Dumbledoren haudassa. Ron, Harry ja Hermione joutuvat vangeiksi, heidät viedään Malfoyn kartanoon, ja Bellatrix Lestrange (Helena Bonham Carter) sulkee Harryn ja Ronin viinikellariin. Kellarista he löytävät Lunan (Evanna Lynch), Ollivanderin ja Lujahaka-nimisen maahisen (Warwick Davis). Bellatrix kiduttaa Hermionea saadakseen tietää, mistä he löysivät Godricin miekan, jonka olisi pitänyt olla Bellatrixin holvissa Irvetassa. Kun Dobby ilmiintyy viinikellariin pelastamaan vangit, Harry taistelee Dracon kanssa ja päihittää hänet. Lyhyen taistelun jälkeen Harry ja kumppanit pakenevat, mutta sen aikana Bellatrix tappaa Dobbyn. Viimeiseksi nähdään, miten Voldemort murtautuu Dumbledoren hautaan ja varastaa seljasauvan.
Idea viimeisen "Potter"-kirja jakamisesta kahteen osaan tuli aikaisemmasta ajatuksesta jakaa "Harry Potter ja liekehtivä pikari" osiin vuonna 2004. "Kuoleman varjelusten" molemmat osat kuvattiin samanaikaisesti ja elokuvaa käsiteltiin, kuin se olisi ollut yksi elokuva. Idea kirjan jakamisesta oli mainittu jo vuonna 2007, mutta se otettiin vakavasti vasta kun tuottaja David Heyman pääsi keskustelemaan käsikirjoittaja Steve Klovesin kanssa vuosien 2007–2008 käsikirjoittajalakon jälkeen ja kun Heyman sai Rowlingin suostumuksen. Kloves alkoi työstää 2. osan käsikirjoitusta huhtikuussa 2009.


text: Ennen kuin David Yates oli virallisesti valittu ohjaamaan elokuvan, muutkin olivat kiinnostuneita ohjaajan paikasta. "Harry Potter ja Azkabanin vanki" -elokuvan ohjannut Alfonso Cuarón sanoi, että olisi kiinnostunut palaamaan ohjaajaksi. Guillermo del Toro, joka ei ollut kiinnostunut ohjaamaan "Azkabanin vankia", ilmaisi olevansa kiinnostunut ohjaamaan "Kuoleman varjelukset", mutta hän valmisteli samalla "Hobitti"-elokuvia eikä hänellä ollut aikaa muille projekteille.


text: Rowling nimettiin elokuvan tuottajaksi David Heymanin ja David Barronin rinnalle. Heyman totesi, että "Kuoleman varjelukset" tulee seuraamaan enemmän kirjan juonta kuin aikaisemmat elokuvat, sillä osat ovat hyvin pitkiä. Daniel Radcliffe sanoi varsinkin elokuvan ensimmäisen osan olevan road movie, sillä trio ei ole enää vain paikoillaan Tylypahkassa. Yates ja Heyman ovat kertoneet, että joillakin seitsemännen kirjan tapahtumista oli vaikutusta siihen, miten "Harry Potter ja puoliverinen prinssi" kirjoitettiin.


text: "Harry Potter ja kuoleman varjelukset" on viimeinen, kaksiosainen elokuva Harry Potter -elokuvasarjassa. Kaikki elokuvat perustuvat J. K. Rowlingin luomaan Harry Potter -kirjasarjaan. Ensimmäinen elokuva, "Viisasten kivi", valmistui vuonna 2001 ja elokuvasarjan suosion myötä osien teko jatkui aina vuoteen 2011, jolloin Kuoleman varjelusten toinen osa sai ensi-iltansa. Muita sarjaan kuuluvia ovat elokuvat "Salaisuuksien kammio" (2002), "Azkabanin vanki" (2004), "Liekehtivä pikari" (2005)," Feeniksin kilta" (2007) ja "Puoliverinen prinssi" (2009).


text: Myös kirjasarja on saanut maailmanlaajuisen suosion: Sarjan ensimmäistä, toista ja kolmatta osaa oli vuoteen 2005 mennessä myyty 27,6 miljoonaa kappaletta. Rowling olikin ensimmäinen romaanikirjailija, jolla oli New York Timesin bestsellerlistalla neljän eniten myydyn joukossa kolme teosta 16 viikkoa. Neljännestä ja viidennestä kirjasta oli molemmista otettu siihen mennessä suurimmat kirjojen ensipainokset: "Liekehtivästä pikarista" 4,8 miljoonaa (3,8 miljoonaa Yhdysvaltoihin, loput Britanniaan) ja "Feeniksin killasta" 8,5 miljoonaa kappaletta. Esimerkiksi "Liekehtivän pikarin" painosmäärä oli 40 kertaa enemmän kuin bestseller-listoilla yleensä olevista otetaan, ja sitä oli varattu etukäteen 5,3 miljoonaa kappaletta. Se olikin myös nopeimmin myyty kirja: muutama päivä ilmestymisensä jälkeen 3,8 miljoonan kappaleen painoksesta oli myyty kolme miljoonaa kappaletta.


text: Bill Nighy ei saanut toivomaansa Rufus Rymistyirin roolia "Harry Potter ja puoliverinen prinssi" -elokuvaan, koska hahmo ei esiinny elokuvassa. Hän sai roolin kuitenkin "Kuoleman varjelusten" ensimmäiseen osaan. Ensiesiintymisensä vasta "Kuoleman varjelusten" ensimmäisessä osassa tekevän Bill Weasleyn rooliin valittiin Domhnall Gleeson, joka on Alastor Vauhkomieltä näyttelevän Brendan Gleesonin poika. Ensimmäisessä elokuvassa Lujahaka-maahisen vartaloa esitti Verne Troyer, joka on yksi harvoista yhdysvaltalaisista näyttelijöistä Harry Potter -elokuvissa, ja ääninäyttelijänä toimi Warwick Davis. "Kuoleman varjeluksissa" Lujahakaa esittää Warwick Davis, joka esittää myös professori Lipetitiä. Vincent Crabbe ei esiinny elokuvan kummassakaan osassa, koska hahmon näyttelijä Jamie Waylett pidätettiin huumausainerikoksen vuoksi. Kyseinen hahmo korvataan Crabben kaverilla Blaise Zabinilla, jota näyttelee Louis Cordice.


text: Elokuvaa alettiin työstää 26. tammikuuta 2009, kun taas kuvaukset alkoivat 19. helmikuuta 2009 Leavesden Studiolla, missä kaikki aikaisemmat elokuvatkin on kuvattu. Viimeinen kuvattava kohtaus oli ensimmäisestä osasta, jossa kolmikko pakenee ministeriöstä. Kuvaukset päättyivät 12. kesäkuuta 2010. Molemmat osat kuvasi portugalilainen Eduardo Serra. Daniel Radcliffen sijaisnäyttelijä David Holmes loukkaantui vakavasti elokuvan ensimmäisen osan kuvauksissa Leavesden Studiossa. Hänen tarkoituksenaan oli lentää ilman halki räjähdyksen seurauksena, mutta hän putosi maahan. Simpukkamökin lavasteet rakennettiin Freshwaterin rannalle Pembrokeshireen, Walesiin. Kohtaukset simpukkamökissä kuvattiin 11.–15. toukokuuta 2009.


text: John Williams, joka on säveltänyt musiikin kolmeen ensimmäiseen Potter-elokuvaan, ilmoitti kiinnostuneensa musiikin säveltämisestä "Kuoleman varjeluksiin". Ohjaaja David Yates kertoi, että hän halusi Williamsin työstämään elokuvan toista osaa, mutta Williamsin aikataulu ei sopinut Yatesille. Lopulta säveltäjäksi valittiin ranskalainen Alexandre Desplat.


text: Ensimmäisen osan soundtrack julkaistiin 16. marraskuuta 2010.


text: Ensimmäinen osa elokuvasta suunniteltiin julkaistavan myös kolmiulotteisena versiona normaalin version lisäksi, mutta 3D-version julkaisu jouduttiin perumaan aikataulusyistä. Elokuvan ensimmäinen kuva julkaistiin 1. joulukuuta 2009, jossa nähtiin Harry, Ron ja Hermione Lontoon kaduilla. Joulukuussa julkaistiin myös lyhyt kooste elokuvan tapahtumista. Elokuvan ensimmäinen täysimittainen traileri julkaistiin 28. kesäkuuta.


text: Avausviikonloppunaan "Kuoleman varjelukset, osa 1" tuotti 125 miljoonan dollaria (n. 101 miljoonaa euroa) Pohjois-Amerikassa, rikkoen elokuvasarjan entisen ennätyksen jota piti "Harry Potter ja liekehtivä pikari" 102 miljoonalla dollarilla. Suomessa se keräsi ensimmäisen viiden päivän aikana 125 959 katsojaa ja 1,1 miljoonaa euroa, mikä oli sarjan paras avaus. Elokuvasta tuli eniten kansainvälisesti tuottanut "Potter", kun se ohitti "Viisasten kiven" 9. maaliskuuta 2011. Elokuva on myös maailman 24. tuottoisin elokuva 955,4 miljoonalla dollarilla.


Harry Potter ja kuoleman varjelukset, osa 2 () on vuonna 2011 ensi-iltansa saanut J. K. Rowlingin samannimiseen romaaniin perustuva fantasiaelokuva. Se on jatko-osa elokuvalle "Harry Potter ja kuoleman varjelukset, osa 1" sekä samalla "Harry Potter" -elokuvasarjan kahdeksas ja viimeinen osa. Sen on ohjannut David Yates ja käsikirjoittanut Steve Kloves. Elokuvan on tuottanut Rowling yhdessä David Heymanin ja David Barronin kanssa. Viimeinen osa seuraa Harry Potteria, kun tämä yrittää löytää ja tuhota Lordi Voldemortin hirnyrkit. Elokuvan pääosissa esiintyvät Daniel Radcliffe, joka näyttelee Harry Potteria, Rupert Grint (Ron Weasley) sekä Emma Watson (Hermione Granger). Muita päärooleja elokuvassa esittävät Ralph Fiennes, Helena Bonham Carter, Alan Rickman ja Maggie Smith.


title: Harry Potter ja kuoleman varjelukset, osa 2

text: Elokuvan kuvaukset alkoivat 19. helmikuuta 2009 ja päättyivät 12. kesäkuuta 2010. Elokuvasarja sai kymmenen vuoden jälkeen päätöksen viimeisten uusintakuvausten päätyttyä 21. joulukuuta 2010. Elokuvan maailmanlaajuinen ensi-ilta oli 15. heinäkuuta 2011 ja Suomen-ensi-ilta 13. heinäkuuta.


text: Lordi Voldemort (Ralph Fiennes) vie seljasauvan Dumbledoren haudasta, ja samaan aikaan Kalkaroksesta (Alan Rickman) tulee Tylypahkan uusi rehtori. Sillä välin Harry (Daniel Radcliffe) on ehtinyt haudata Dobbyn ja ryhtynyt keskustelemaan Lujahaan (Warwick Davis) kanssa siitä, olisiko heidän mahdollista murtautua Bellatrixin (Helena Bonham Carter) holviin Irvetaan. Harry epäilee seuraavan hirnyrkin olevan piilossa siellä. Lujahaka suostuu viemään Harryn, Ronin (Rupert Grint) ja Hermionen (Emma Watson) holviin vastineeksi Rohkelikon miekasta. Sitten Harry pyytää Ollivanderia (John Hurt) tunnistamaan kaksi taikasauvaa, jotka hän onnistui viemään Malfoyn kartanosta. Ollivander kertoo, että sauvat kuuluivat Bellatrixille ja Dracolle (Tom Felton) mutta että Malfoyn sauva on ryhtynyt nyt uskolliseksi Harrylle.


text: Bellatrixin holvissa Harry onnistuu löytämään hirnyrkin, joka osoittautuu Helga Puuskupuhin kupiksi. Harry ottaa kupin, mutta Lujahaka sieppaa Rohkelikon miekan ja hylkää kolmikon pankin turvajoukkojen armoille. Kolmikko vapauttaa kuitenkin holveja vartioivan lohikäärmeen ja pakenee sen selässä. Harry kokee näyn, jossa Voldemort tappaa Irvetan maahiset, mukaan lukien Lujahaan (Rohkelikon miekka katoaa kuolleen maahisen käsistä). Harry saa selville, että pimeyden lordi on saanut tietää kupin katoamisesta. Paljastuu myös, että seuraava hirnyrkki sijaitsee Tylypahkassa ja on jollain lailla kytköksissä Rowena Korpinkynteen. Kolmikko ilmiintyy Tylyahoon, mikä laukaisee kylään asennetut hälyttimet. Aberforth Dumbledore (Ciarán Hinds) pelastaa heidät ja käskee maalausta, joka esittää hänen nuorempaa sisartaan Arianaa (Hebe Beardsall), hakemaan paikalle Neville Longbottomin (Matthew Lewis). Neville vie Harryn, Ronin ja Hermionen salaista käytävää pitkin Tylypahkaan.


text: Kalkaros saa kuulla Harryn paluusta. Hän ilmoittaakin koulun henkilökunnalle ja oppilaille, että Harryn auttamisesta seuraa ankara rangaistus. Harry astuu kuitenkin itse esiin ja syyttää Kalkarosta Dumbledoren murhasta. Kun Minerva McGarmiwa (Maggie Smith) haastaa Kalkaroksen kaksintaisteluun, Kalkaros pakenee. McGarmiwa kokoaa kaikki tylypahkalaiset yhteen valmistautuakseen taisteluun. Lunan vaatimuksesta Harry käy puhumassa Helena Korpinkynnen (Kelly Macdonald) haamulle. Kummitus paljastaa, että Voldemort teki ”pimeitä taikoja” hänen äitinsä diadeemille, jota säilytetään tätä nykyä tarvehuoneessa. Ron ja Hermione käyvät salaisuuksien kammiossa, missä Hermione tuhoaa hirnyrkkikupin basiliskin myrkkyhampaalla. Tarvehuoneessa Draco Malfoy, Gregory Goyle (Joshua Herdman) ja Blaise Zabini (Louis Cordice) hyökkäävät Harryn kimppuun, mutta Ron ja Hermione puuttuvat asioiden kulkuun. Goyle loihtii pirunpalon ja palaa kuoliaaksi, mutta Harry, Ron ja Hermione pelastavat Malfoyn ja Zabinin. Sitten he tuhoavat diadeemin. Voldemortin joukkojen hyökätessä kouluun Harry saa jälleen näyn Voldemortin mielestä ja tajuaa Naginin olevan viimeinen hirnyrkki. Kolmikko seuraa Voldemortia erääseen venepajaan, missä he saavat kuulla Voldemortin kertovan Kalkarokselle, ettei seljasauva tottele hänen käskyjään niin kauan kuin Kalkaros on elossa. Voldemort määrää Naginin tappamaan Kalkaroksen. Ennen kuolemaansa Kalkaros pyytää Harrya ottamaan hänen kyyneleensä talteen ja viemään ne ajatusseulaan. Sillä välin Fred (James Phelps), Remus (David Thewlis), Tonks (Natalia Tena) ja Lavender (Jessie Cave) saavat surmansa taistelussa.


text: Harry saa tietää Kalkaroksen muistojen kautta, että tämä rakasti Harryn äitiä Lilyä. Lilyn kuoltua Kalkaros suostui Dumbledoren ehdotukseen ja suojeli Harrya Voldemortilta mutta vain ja ainoastaan siksi, että hän rakasti Lilyä niin paljon. Harry saa myös tietää, että Dumbledore suunnitteli oman kuolemansa yhdessä Kalkaroksen kanssa. Kaikkein dramaattisin paljastus on kuitenkin se, että kun Voldemort vuosia sitten epäonnistui Harryn tappamisessa, hän teki tästä vahingossa itselleen uuden hirnyrkin. Näin ollen Harryn on kuoltava, jotta hän voisi tuhota sisällään olevan Voldemortin sielun palasen. Harry menee kohtaamaan kuolemansa Voldemortin käsissä Kiellettyyn metsään mutta saa sitä ennen lohtua vanhemmiltaan (Geraldine Somerville ja Adrian Rawlins), Siriukselta (Gary Oldman) ja Remukselta, jotka ilmestyvät hänelle elpymyskiven avulla. Voldemort iskee Harryä tappokirouksella, jolloin Harry havaitsee joutuneensa outoon ”maailmojenväliseen tilaan” ja kohtaa Dumbledoren hengen (Michael Gambon). Dumbledore selittää Harrylle, että Voldemortin kirous tappoi tämän sisällä olleen Voldemortin sielun palasen. Harry päättää palata takaisin omaan ruumiiseensa kohdatakseen Voldemortin vielä viimeisen kerran.


text: Voldemort ilmoittaa Harryn kuolemasta kaikille tylypahkalaisille ja tekee selväksi, että kaikki häntä uhmaavat kohtaavat ikävän lopun. Neville astuu eteen ja toteaa, että Harryn kuolemasta huolimatta heidän toivonsa ei ole kuitenkaan kuollut. Sitten Harry paljastaa olevansa yhä elossa. Neville vetää Rohkelikon miekan lajitteluhatusta ja lyö Naginin pään irti Harryn ja Voldemortin taistellessa sillä välin eri puolilla koulua. Samaan aikaan toisaalla Molly Weasley (Julie Walters) riisuu Bellatrixin aseista ja tappaa tämän. Voldemort saa viimein surmansa, kun hänen pitelemänsä seljasauva ryhtyykin osoittamaan uskollisuutta Harrylle. Taistelun jälkeen Harry selittää, että seljasauva piti häntä isäntänään, koska hän riisui Dracon tämän aseista Malfoyn kartanolla; Draco oli ollut seljasauvan todellinen isäntä riisuttuaan sen edellisen isännän, Dumbledoren, aseista Tylypahkan tähtitornissa. Harry napsauttaa seljasauvan kahtia ja pudottaa sen järveen, sillä hän ei tahdo sen voimia omakseen.


text: Kuluu yhdeksäntoista vuotta. Harry ja Ginny Potter (Bonnie Wright) ja Ron ja Hermione Weasley katselevat ylpeinä, kun heidän lapsensa nousevat Tylypahkan-junaan King’s Crossin rautatieasemalla.


text: Toisen osan soundtrack julkaistiin 12. heinäkuuta 2011.


text: 17. maaliskuuta ABC Family -TV-kanava esitti ensimmäisen katsauksen, joka sisälsi ennennäkemättömiä kohtauksia. Se oli nimeltään ”A First Look”, ja se sisälsi uusien kohtauksien lisäksi joidenkin näyttelijöiden ja elokuvantekijöiden lyhyet haastattelut. 28. maaliskuuta julkaistiin toisen osan ensimmäinen juliste. Juliste kuvasi Harrya ja Voldemortia kasvokkain.


text: "Kuoleman varjelukset, osa 1:n" Blu-ray Combo Pack -julkaisu sisälsi toisen osan ensimmäisen kohtauksen. Julkaisu ilmestyi 13. huhtikuuta 2011. Toisen osan ensimmäinen täysimittainen traileri julkaistiin ABC Familyn mainoskatkolla 27. huhtikuuta ja viimeinen Applen kotisivuilla 16. kesäkuuta 2011.


text: "Kuoleman varjelukset, osa 2" rikkoi useita ennätyksiä ympäri maailmaa heti julkaisunsa jälkeen. Yhdysvalloissa elokuva tuotti ensi-iltanaan 43,5 miljoonaa dollaria ja rikkoi edellisen ennätyksen, jota piti hallussaan "Twilight – Epäilys" 30 miljoonalla dollarilla. Myöhemmin samana päivänä se tuotti yhteensä 91 miljoonaa dollaria ja rikkoi yhden päivän tuottoennätyksen. Edellistä ennätystä piti hallussaan niin ikään "Twilight" -elokuvasarjaan kuuluva "Twilight – Uusikuu" joka tuotti yhden päivän aikana 72,7 miljoonaa dollaria. Elokuva teki myös maailmanlaajuisen avaustuloksen, sillä se tuotti huikeat 481,5 miljoonaa dollaria eli lähes 100 miljoonaa dollaria enemmän kuin edellinen ennätys. 31. heinäkuuta 2011 se saavutti miljardin dollarin rajan ainoana "Potter"-elokuvana. "Kuoleman varjelukset, osa 2" on tällä hetkellä maailman 10. tuottoisin elokuva 1,328 miljardilla dollarilla.


text: Suomessa elokuva teki myös kaikkien aikojen avaustuloksen. Vuorokaudessa elokuvan näki noin 54 000 katsojaa ja se tuotti yli 500 000 euroa. Avausviikonloppunaan elokuva tuotti kaikkiaan noin 780 000 euroa.


title: Litukat

text: Litukat ("Cardamine") on kasvisuku ristikukkaiskasvien heimossa. Siihen kuuluu ainakin sata lajia.Pohjoismaissa ja Suomessa kasvaa kahdeksan luonnonvaraista litukkalajia (mukaan lukien usein omaan sukuunsa luettu hammasjuuri). Ne ovat pystykasvuisia ruohokasveja, joilla on tavallisesti parilehdykkäiset lehdet ja valkoiset-violetinsävyiset kukat.


title: Luettelo Edison Denisovin sävellyksistä

text:
Tämä on luettelo Edison Denisovin sävellyksistä.
Lukuisia pianosäestyksisiä tai soolosonaatteja huilulle, viululle, alttosaksofonille, sellolle, klarinetille, kitaralle ja fagotille.


title: Akira Yoshizawa

text: Akira Yoshizawaa (吉澤 章 Yoshizawa Akira; 14. maaliskuuta 1911 – 14. maaliskuuta 2005) pidetään origamin suurtaitajana. Hän teki origamista elävän taiteen. Hänen oman arvionsa mukaan 1989 hän oli luonut yli 50 000 mallia, joista vain muutama sata on kaaviona. Yoshizawa kirjoitti yhteensä 18 origamikirjaa. Hän toimi koko uransa Japanissa kansainvälisen kulttuurin lähettiläänä. Vuonna 1983 Japanin keisari Hirohito nimesi hänet Nousevan auringon ritarikuntaan. Se on yksi suurimmista kunnianosoituksista, joka Japanin kansalaiselle voidaan antaa.


title: Oscar Norrmén

text: Oscar Norrmén (5. lokakuuta 1822 Hämeenlinna – 15. marraskuuta 1889 Helsinki) oli suomalainen senaattori ja aateloitu salaneuvos.


title: Oscar Norrmén

text: Norrménin vanhemmat olivat laamanni Johan Emmanuel Norrmén ja Christina Fredrika Demoen. Hän valmistui filosofian kandidaatiksi 1844, tuli hovioikeuden auskultantiksi 1846 ja palveli senaatissa vuodesta 1849 alkaen. Itämaisen sodan aikana hänet määrättiin Ahvenanmaalle, mistä hän pelasti kruununrahaston Ruotsin kautta Suomeen. 1854 Norrménista tuli senaatin kanslisti, 1857 hän toimi Helsinki-Hämeenlinna-rautatierakennustoimikunnan sihteerinä ja 1860 maanviljelystoimikunnan esittelijäsihteerinä.


title: Oscar Norrmén

text: Senaattoriksi ja valtiovaraintoimikunnan toisen osaston päälliköksi Norrmén nimitettiin 1867, vuosina 1871–1873 hän oli kamaritoimituskunnan ja 1873–1888 maanviljelystoimikunnan päällikkö. Hän edisti viimeksi mainitussa tehtävässään varsinkin karja- ja meijeritalouden kehitystä. Esimerkiksi 1881 perustettiin ylempi meijeriopisto Mustialaan, meijerinäyttelyitä pidettiin ja Suomeen kutsuttiin meijerialan asiantuntijoita Sveitsistä ja Tanskasta. Mustialaan perustettiin myös ensimmäinen maatalouskoeasema ja Suomeen nimitettiin ensimmäiset maanviljelysinsinöörit.


title: Oscar Norrmén

text: Norrmén tuki myös rautateiden rakentamista. Suomen kielen aseman parantamiseen tähtääviä toimia hän ei sen sijaan suosinut. Norrmén aateloitiin 1884. Hänen puolisonsa vuodesta 1855 oli Selma Emelie Stjernvall (k. 1917),  Alfred Norrmén oli heidän poikansa.


title: Linnunruohot

text: Linnunruohot ("Polygala") on kasvisuku ja nimisuku linnunruohokasvien heimossa. Siihen kuuluu noin 500 lajia. Pohjoismaissa kasvaa neljä luonnonvaraista linnunruoholajia. Ne ovat monivuotisia pieniä ruohokasveja, joilla on terttumainen kukinto. Linnunruohojen kukat ovat perhomaiset ja niissä on kolme torvimaisesti yhteenkasvanutta terälehteä. Hedelmänä on kota, siemenet ovat karvaisia ja muurahaisten levittämiä. Suomessa esiintyy kolme lajia: katkeralinnunruoho, tupsulinnunruoho ja isolinnunruoho. Ne ovat harvinaisia keto- ja niittykasveja, jotka ovat yleisimpiä Ahvenanmaalla.


title: Budapestin piiritys

text: Budapestin piiritys oli toisen maailmansodan loppuvaiheissa tapahtunut piiritys. Se alkoi 26. joulukuuta 1944, kun puna-armeijan ja Romanian maavoimien joukot piirittivät Budapestin, jota puolustivat unkarilaiset ja saksalaiset joukot. Taistelut kaupungista kestivät useita viikkoja ja aiheuttivat huomattavia tuhoja. Myös tuhannet siviilit saivat surmansa taistelujen aikana. Taistelut lakkasivat 13. helmikuuta 1945.


title: Budapestin piiritys

text: Liittoutuneet olivat kesäkuusta 1944 lähtien vallanneet alueita Etelä-Ukrainasta ja edenneet tasaisesti läpi Romanian ja Transylvanian. Taistelut pysähtyivät syyskuun puolivälissä itäisessä Unkarissa lähelle Debrecenin kaupunkia. Suuria tappioita kärsineet saksalaiset joutuivat pian kuitenkin perääntymään ja neuvostojoukot jatkoivat etenemistään kohti Budapestia. Samalla etelästä tuli Fjodor Tolbuhinin johtamia joukkoja suuntanaan myös Budapest. Nuoliristi-puolueen Unkarin diktaattoriksi noussut Ferenc Szálasi halusi vetäytyä Budapestista ja julistaa kaupungin avoimeksi kaupungiksi. Hän pelkäsi etenkin paikallisten kääntymistä hallintoaan vastaan. Saman huolen jakoi kenraalieversti Hans Friessner, joka oli kutsunut avukseen vastavallankumouksen asiantuntijan SS-Obergruppenfüher Karl Pfeffer-Wildenbruchin. Hitler ei kuitenkaan suostunut hylkäämään Unkarin pääkaupunkia, vaan sitä oli puolustettava viimeiseen asti. Hitlerin kantaan yhtyi myös erikoislähettiläs Edmund Veesenmayer. Samaan tapaan Hitler torjui Friessnerin suunnitelman vetäytymisestä Tonavan itäpuolen Pestistä helpommin puolustettavaan Budaan. Sen sijaan Friessnerin tilalle nimitettiin panssarikenraali Hermann Balck.


title: Budapestin piiritys

text: Rodion Malinovskin johtamat joukot aloittivat marraskuun alussa Kecskemétin läheltä hyökkäyksen kohti Budapestia. Viikossa neuvostoarmeija oli edennyt yli 100 kilometriä Budapestin itäisiin esikaupunkialueille. Joukot saavuttivat pian Tonavan sekä Budapestin pohjois- että eteläpuolella, jolloin tilanne tasaantui, kun kaupunkiin oli saapunut uusia saksalaisia puolustamaan sitä. Tolbuhinin johtama 3. Ukrainan rintama hyökkäsi Tonavalta kohti Balatonjärveä ja valtasivat tärkeän Székesfehérvárin kaupungin 23. joulukuuta. Tämä takasi rintaman vasemman sivuston, ja Tolbuhin pystyi johdattamaan joukkonsa kohti pohjoista. Ne saapuivat Budapestin pohjoispuolelle Esztergomin kaupunkiin 26. joulukuuta ja kohtasivat toiset venäläisjoukot. Budapest oli saarrettu.


title: Budapestin piiritys

text: Kun Budapest oli piiritetty saartorenkaan sisälle oli jäänyt 79 000 saksalaista ja unkarilaista sotilasta. Saksalaisiin sotilasyksiköihin Budassa ja Pestissä kuuluivat esimerkiksi 8. SS-ratsuväkidivisioona Florian Geyer, 22. SS-ratsuväkidivisioona Maria Theresa, panssarijalkaväkidivisioona Feldherrnhalle, 13. panssaridivisioona, 500. rangaistuspataljoona ja jäännöksiä useista muista yksiköistä. Unkarilaisia oli kaupungin puolustajista noin puolet. Kaupungin asukkaista oli koottu improvisoituja yksiköitä, joille jaettiin panssarinyrkkien lisäksi vain vähän aseistusta. Yksiköihin kuului niin vapaaehtoisia, kuin pakko-otettujakin. Nuoliristi-puolueen fanaattisiin puolisotilaallisiin joukkoihin kuului noin 2 000 miestä. Joitakin Unkarin vakinaisen armeijan upseereita ja sotilaita loikkasi Neuvostoliiton puolelle, jossa heistä koottiin komppanioita.


title: Budapestin piiritys

text: Budapestissa siviilit eivät olleet aluksi tajunneet tilanteen kehittymistä ja siviilielämä oli jatkunut pitkään tavalliseen tapaan. Saartorenkaan sisään heitä jäi noin 800 000. Kun taistelut alkoivat Pestin esikaupunkialueella tuhannet siviilit lähtivät pakoon joutuen ristituleen. Siviileille ei oltu myöskään varattu lainkaan elintarvikkeita. Vedenjakelu sekä kaasu- ja sähköverkko lakkasivat toimimasta. Kaupungin siviilien joukossa oli myös noin 50 000 tähän mennessä elossa selvinnyttä juutalaista. Nyt he joutuivat kuitenkin nuoliristi-puolueen jäsenien hyökkäysten kohteeksi, vaikkakin Pfeffer-Wildenbruch oli kieltänyt saksalaisia joukkojaan osallistumasta surmatöihin. Budapestin Ruotsin lähetystö ja Raoul Wallenberg pyrkivät suojelemaan juutalaisia. Nuoliristin suunnitellessa hyökkäystä Pestin gettoon Wallenberg tiedotti Unkarin saksalaiskomentajalle Gerhard Schmidhuberille, että jos hyökkäystä ei estettäisi Schmidhuberia pidettäisiin henkilökohtaisesti vastuussa. Wehrmacht estikin hyökkäykset gettoon, kunnes neuvostojoukot valtasivat sen muutaman päivän päästä.


title: Budapestin piiritys

text: Neuvostojoukkojen annettua hylätyn antautumiskehotuksen Malinovski aloitti neuvostojoukkojen offensiivin 30. joulukuuta. Hyökkäys alkoi kolme päivää kestäneen tykistökeskityksen ja ilmahyökkäysten jälkeen. Ylivoimaiset hyökkääjät työnsivät puolustajien rintamaa kohti Tonavaa. Puolustajien ammukset ja muut tarvikkeet kävivät vähiin samalla, kun ilmasta laskuvarjoilla pudotetut tarvikkeet laskeutuivat usein vihollisen puolelle. Siviileillä oli tapana ryöstää elintarvikkeita sisältäneet pudotukset, vaikka rangaistus tästä oli pikateloitus. Hyökkäyksen edetessä Malinovski lähetti muualle tähän asti taisteluihin osallistuneen romanialaisen 7. armeijakunnan. Budapestin valtaamisesta haluttiin tehdä puhtaasti neuvostoliittolainen ponnistus. Lopullinen hyökkäys pestissä kohti Tonavaa alkoi 17. tammikuuta. Monet kaupungin rakennukset olivat syttyneet tuleen ja unkarilaiset sotilaat kieltäytyivät siirtymästä Budaan piiloutuen sen sijaan vielä tulelta säästyneisiin rakennuksiin tarkoituksenaan antautua. Osa joukoista vetäytyi Pestistä Tonavan yli osittain tuhoutuneiden Ketjusillan ja Elisabetin sillan kautta. Vetäytymisen kaaosta pahensivat siviilit ja Neuvostoliiton ilmavoimien maataistelukoneiden rynnäköt. Vetäytymisensä jälkeen saksalaiset räjäyttivät joen ylittäneet sillat.


title: Budapestin piiritys

text: Saksalaiset tekivät Tonavan rintamalla yrityksiä murtaa puna-armeijan saartorenkaan sen ulkopuolelta. SS:n IV panssariarmeijakunta iski uudenvuodenpäivänä puolustavaa 4. kaartin armeijaa vastaan. III. panssariarmeijakunta yhtyi hyökkäykseen viikon kuluttua etelästä. 18. tammikuuta hyökkäykseen liittyi myös IV panssariarmeijakunta. Hyökkäys saavutti jonkin verran alkumenestystä, mutta se tyrehtyi Malinovskin siirrettyä paikalle 2. Ukrainan rintaman kuusi armeijakuntaa. Saartorenkaan sisällä Pest oli nyt menetetty, mutta Budaa oli huomattavasti helpompi puolustaa. Buda ja sitä ympäröivät vuoret muodostivat luonnollisen linnakkeen, jota oli vahvistettu linnoitustöin. Neuvostojoukot kärsivät suuria tappioita niiden yrittäessä hyökätä ylös jyrkkiin rinteisiin. Taistelut kiihtyivät tammikuun lopulla ja puna-armeija toi paikalle esimerkiksi liekinheitinvaunuja ja liekinheitin iskuryhmiä. Myösw puolustajien tappiot alkoivat kasautua.


title: Budapestin piiritys

text: Eteläisessä armeijaryhmässä tilanne Budapestissa tajuttiin toivottomaksi. Silti Hitler oli kieltänyt kaikki ehdotukset kaupungista ulos murtautumisesta. Kansallissosialistiset lentojoukot eli NSFK teki purjekoneilla viimeiset ilmateitse saapuneet huoltolennot Vérmezőn niitylle 5. helmikuuta. Kaupungin puolustajien viimeinen tukikohta oli Budanlinnavuori. Pienelle alueelle oli sulloutunut siviilit mukaan lukien 300 000 ihmistä. Ruokaa ei ollut ja ratsuväen hevosetkin oli syöty. Tykkien ammukset olivat loppuneet. Kaiken lisäksi alueella esiintyi pilkkukuumetta. Paavin nuntius vetosi Pfeffer-Wildenbruchiin kärsimysten lopettamiseksi. Tämä pyysi vielä 3. helmikuuta lupaa murtautua ulos, mutta pyyntö torjuttiin 5. helmikuuta. Vastarinta alkoi lakata iltapäivällä 11. helmikuuta. Osa puolustajista alkoi käyttää valkoisia lippuja ja joissain tapauksissa unkarilaiset joukot riisuivat saksalaisia yksikköjä aseista. Pfeffer-Wildenbruch päätti yöllä ryhtyä määräysten vastaisesti murtautumisyritykseen mukanaan saksalaisdivisioonien rippeitä. Puna-armeija oli osannut odottaa murtautumisyritystä ja myös sen reitti arvattiin oikein. Tuloksena oli verilöyly. Yritykseen osallistui 28 000 sotilasta, mutta heistä vain 700 saavutti saksalaisten linjat. Tuhannet olivat saavuttaneet kukkulat pohjoisessa, mutta heidän valtaosansa päätyi pidätetyksi. Vangiksi otetuista unkarilaiset säästettiin, mutta saksalaiset ammuttiin. Viimeiset taistelut kaupungissa päättyivät 13. helmikuuta.


title: Budapestin piiritys

text: Taistelut vaurioittivat Budapestia pahoin. Kaikki sillat ja monet historiallisista rakennuksista olivat raunioina. Seitsemän rakennusta kymmenestä oli pahasti vaurioitunut. Kaupungissa kuoli 38 000 siviiliä, ja heistä 13 000 suoraan taisteluiden takia ja 25 000 sairauksiin ja aliravitsemukseen. Budapestin puolustajilta kuoli noin 48 000 sotilasta ja noin 63 000 jäi sotavangiksi. Hyökkääjiltä kaatui noin 70 000 sotilasta ja noin 202 000 haavoittui.


title: Budapestin piiritys

text: Kaupungin valtauksen jälkeen lähes kaikki miespuoliset siviilit koottiin pakkotöitä varten. NKVD ja SMERŠ pidätyttivät vakoojina pidettyjä ja epäilyihin riitti mikä tahansa yhteys ulkomaille. Pidätetyksi joutui esimerkiksi ruotsalainen Raoul Wallenberg. Wallenberg oli ollut pidätyksensä hetkellä 19. tammikuuta unkarilaisen oikeuspatologi Ferenc Orsósin seurassa. Orsós oli ollut mukana seuraamassa Katynin joukkomurhan kaivauksia ja Wallenberg oli saattanut olla selvillä tämän tekemästä raportista. Wallenbergillä on saattanut olla myös yhteyksiä länsimaisiin tiedustelupalveluihin. Wallenberg päätyi teloitetuksi vuonna 1947.


title: Budapestin piiritys

text: Puna-armeijan osastot ryöstivät Budapestissa esimerkiksi taidekokoelmia ja jopa ulkovaltojen lähetystöjä. Samaan tapaan ryöstöjen kohteeksi joutuivat paikalliset siviilit. Monet naiset ja tytöt raiskattiin.


title: Budapestin piiritys

text: Saksan 6. panssariarmeija oli siirretty Ardenneilta Unkariin Budapestin vapauttamiseksi, mutta se saapui paikalle liian myöhään. Tästä huolimatta 13. helmikuuta toteutettiin vastahyökkäys nimellä operaatio Kevään herääminen. Tarkoitus oli suojella Unkarin öljylähteitä. Hyökkäys epäonnistui ja Hitlerin kuultua SS-divisioonien vetäytyneen ilman lupaa niiltä riistettiin hihamerkit. Viimeiset saksalaissotilaat poistuivat Unkarin alueelta 4. huhtikuuta.


title: Nike-Ajax

text:
Nike-Ajax ("MIM-3") oli Yhdysvaltain ensimmäinen kohdeilmatorjuntaohjusjärjestelmä. Sitä edelsi projekti Hermes.
Koulutuskäyttöön asetyypin ensiversio saapui v. 1953. Tietämystä tähän täysin uuteen aselajiin saatiin toisen maailmansodan hävinneeltä Saksalta. Muiden muassa Wernher von Braun oli uusia yhdysvaltalaisia rakettitieteen tutkijoita.


title: Nike-Ajax

text: Esisopimus Nike-ohjusprojektiin laadittin Western Electric Company:n (myöh. AT & T) kanssa jo 8.2. 1945. Aluksi torjuntatavoitteeksi asetettiin, B-29:n vastaavaa konetyyppiä pudottava ilmatorjunta ohjuksella. Tavoitteet olivat toki tiukemmat, sekä futuristiset siihen maailmanaikaan taikka ajankuvaan nähden.


title: Nike-Ajax

text: Alustava kehittämissuunnitelma laadittiin erittäin pikaisesti toisen maailmansodan jälkeen, jo 13. syyskuuta 1945.


title: Nike-Ajax

text: Ohjustyypin poisto USA:n armeijan kalustosta alkoi jo vuonna 1958, seuraavan tässä artikkelissa mainitun seuraajan saavuttua torjuntanäyttämölle. Lopullinen kalustopoisto eli operatiivisestä käytöstä poisvetäminen tapahtui vuonna 1963. Nike-Ajaxia käytti usea Yhdysvaltain sotilaallinen yhteistyökumppani (lähinnä Nato-maita), pohjoismaista ainakin Tanska.


title: Nike-Ajax

text: Nike-Ajaxia seurasi Nike-Hercules. Sen aseistusosa eli räjähdyskärki varustettiin ydinlatauksella, jonka teho oli 20 kT (W-7).


title: Nike-Ajax

text: Ohjustyypin fyysisiä suoritusarvoja :


title: Puertoriconpöllönen

text: Puertoriconpöllönen ("Megascops nudipes" eli "Otus nudipes") on pöllöihin kuuluva lintu. Sitä tavataan Puerto Ricossa, Brittiläisillä Neitsytsaarilla ja Yhdysvaltain Neitsytsaarilla.


title: Puertoriconpöllönen

text: "M. n. nudipes" -muodon kuvasi alkujaan vuonna 1800 ranskalainen ornitologi François Marie Daudin julkaisussa "Traite elementaire et complet d'Ornithologie, ou Histoire Naturelle des Oiseaux" nimellä "Otus nudipes". Lajinimi "nudipes" viittaa sen paljaisiin jalkoihin ja varpaisiin, mikä on pöllösillä harvinaista. Tunnistetun alalajin "M. n. newtoni" kuvasi 1860 Lawrence julkaisussa Annals of the Lyceum of Natural History.


title: Puertoriconpöllönen

text: Puertoriconpöllönen on pieni pöllö, jonka yläpuoli on ruskea, ja alapuolelta se on vaaleanruskea tai valkoinen, ja siinä on ruskeita raitoja, ja sen kulmakarvat ovat valkoiset. Sukupuolet eroavat toisistaan vain vähän. Naaraat ovat hieman uroksia suurempia. Keskimäärin urokset painavat 137 grammaa ja naaraat 143 grammaa. Lajin pituus on 23–25 cm.


title: Puertoriconpöllönen

text: Laji on yleinen Puerto Ricon saarella mutta hävinnyt läheisiltä Viequesin ja Culebran saarilta. Sen kuten melkein kaikkien muidenkin Puerto Ricon lintujen arvioidaan olleen runsaampia ennen kuin metsää hakattiin 1900-luvun alussa maanviljelyksen tarpeisiin. Se asuu metsissä, joissa on suuria onttoja puita, kuten esimerkiksi El Yunquen kansallismetsässä.


title: Puertoriconpöllönen

text: Pesimäaika kestää huhti-kesäkuun. Se pesiin ontoissa puunrungoissa ja munii pesään 2–3 munaa.


title: Puertoriconpöllönen

text: Sen ravinto koostuu pääasiassa suurista hyönteisistä, mutta se täydentää sitä pienillä linnuilla, gekoilla ja pienillä jyrsijöillä.


title: Puertoriconpöllönen

text: Laji ääntelee ympäri vuoden yleensä aamu- ja iltahämärissä piileskellessään tiheässä lehvästössä. Ääni on kova kuu-kuu, josta johtuu sen Neitsytsaarilla käytettävä nimi "cuckoo bird".


title: Puertoriconpöllönen

text: Sen elinpiiriä ovat subtrooppiset ja trooppiset kuivat metsät, alavat kosteat metsät, viljellyt alueet, kaupunkialueet ja hävitetyt metsät.


title: Puertoriconpöllönen

text: Sillä on kaksi alalajia:


title: Juho Pynninen

text: Juho (Juhana, Johan) Pynninen (huhtikuu 1818 Antrea – 29. kesäkuuta 1864 Viipuri) oli suomalaisen kansankirjaston uranuurtajia.


title: Juho Pynninen

text: Pynnisen vanhemmat olivat Matti Iivonen ja Maria Pynninen. Hän tuli 1838 Viipuriin kauppa-apulaiseksi ja toimi myöhemmin konttoriapulaisena, hankki varallisuutta ja oli muun muassa seurakunnan kirkonisäntä.


title: Juho Pynninen

text: Kirjallisuus ja kansanvalistus muodostuivat tärkeiksi Pynniselle, 1845 hän oli mukana perustamassa Viipurin Suomalaista Kirjallisuusseuraa ja 1849 järjestämässä varainkeruuta Viipurin ensimmäiselle kansakoululle. Anders Josef Europaeuksen 1841 "Sanansaattaja Viipurista" -lehdessä ilmestyneestä kirjoituksesta sekä Carl Axel Gottlundin "Otava"-teoksen eräästä maininnasta innostuneena Pynninen laati 1845 useita kirjoituksia Kanava-lehteen, joissa hän esitti lainakirjastojen perustamista.


title: Juho Pynninen

text: Pynninen perusti itse suomalaisen lainakirjaston Viipuriin vuonna 1846, painatti luettelon kirjaston noin 200 kirjasta ja hoiti kirjastoa. Se toimi varsin vilkkaasti vuoteen 1861 saakka, jolloin Viipuriin perustettiin kaupunginkirjasto. Vaikka ilmeisesti Torniossa ja Liperissä oli ollut jo hieman aiemmin vastaavia kirjastoja, Pynnisen kirjoitukset saivat ajatuksen pitäjänkirjastoista leviämään. Häntä pidetäänkin kansankirjastojen isänä Suomessa. Kansanvalistusseura muisti Pynnisen työtä perustamalla 1894 hänen nimeään kantavan rahaston kirjastojen avustamiseksi.


title: Juho Pynninen

text: Pynnisen puoliso oli Maria Suutarinen (k. 1862).


title: Vinttikaivo

text: Vinttikaivo, vintti eli kaivonvintti eli vipukaivo tai salkokaivo on vipua ja vastapainoa hyödyntävä vedennostotyökalu. Vinttikaivo on alkujaan keksitty Mesopotamiassa ja se esitetty Sargonidien sinetissä noin vuonna 2000 eaa. Se on vielä nykyäänkin laajalti käytössä Afrikassa ja Aasiassa peltojen kastelussa. Egyptissä laitteesta käytetään nimeä shaduf, millä nimellä se tunnetaan laajemmin keksintönä. Suomen maaseudulla vielä 50-luvun alussa noin 10 prosenttia kaivoista oli vinttikaivoja.


title: Vinttikaivo

text: Vinttikaivon osat ovat runko, vipuvarsi, paljunvarsi, palju sekä mahdollinen erillinen vastapaino. Runko kannattelee vipuvartta, jonka toisessa päässä on paino ja toisessa päässä palju kiinteän varren päässä. Vipuvarsi tasapainotetaan siten, että paljun veteen painamiseen tyhjänä ja nostoon täytenä tarvitaan osapuilleen yhtä paljon voimaa. Paljun kiinteä varsi helpottaa sen täyttämistä. Vinttikaivon periaatteella toimivia nostokeventimiä käytetään yleisesti kuormien käsittelyssä varastoissa ja tehtaissa.


title: Vinttikaivo

text: Vinttikaivon tyypillinen käyttö on siirtää vettä kasteluvettä altaaseen tai kasteluojaan, joka johtaa veden pellolle. On arvioitu, että vinttikaivoa käyttäen yksi mies voi nostaa 2500 litraa vettä päivässä. Maksimi nostokorkeus on noin 3 metriä.


title: Brutal Blues

text: Brutal Blues on suomalaisen punk-duon Black Magic Sixin kolmas pitkäsoitto, joka julkaistiin 25. tammikuuta 2012. Sen julkaisi Big Money Recordings -levy-yhtiö ja se julkaistiin CD:nä ja vinyylinä.


title: Brutal Blues

text: Albumi debytoi Suomen virallisen listan sijalla 40.


title: Petkele (työkalu)

text: Petkele tai petkel on puun kuorimisessa tai jään poistamisessa käytettävä, suurikokoista talttaa muistuttava työkalu.


title: Petkele (työkalu)

text: Petkeleeksi sanotaan myös paria keittiövälinettä:


title: Petkele (työkalu)

text: Kuorintarauta


title: Nykyposti

text: Nykyposti oli vuosina 1977–2004 ilmestynyt suomalainen aikakauslehti, jota kustansi vuoteen 1988 saakka Urpo Lahtisen omistama Lehtimiehet Oy ja siitä eteenpäin Yhtyneet kuvalehdet. Lehden ensisijaiseksi kohderyhmäksi luonnehdittiin ”varttuneita ihmisiä kehä kolmosen ulkopuolella” ja sitä markkinoitiin lehtenä, jossa on ”kertomuksia julkkiksista ja tavallisista perussuomalaisista”. Lehden levikki oli vuonna 1989 suurimmillaan 162 216 mutta laski tämän jälkeen ja oli vuonna 2003 enää 68 926. Vuonna 2004 lehti lopetettiin kannattamattomana ja sulautettiin Seuraan. Lehden edeltäjänä oli vuonna 1976 lopettanut aikakauslehti Nyrkkiposti.


title: Ola Zweygbergk

text: Ola Zweygbergk (s. 1912) oli suomenruotsalainen kirjankustantaja ja pilapiirtäjä.


title: Ola Zweygbergk

text: Zweygbergk piirsi poliittisia pilakuvia 1930-luvun puolivälistä lähtien nimimerkillä Cato. Kohteina olivat tuon ajan mahtimiehet, kuten Stalin, Hitler ja Mussolini. Sodassa Zweygbergk sai vakavan vamman vasempaan käteensä, mutta oikeakätisen piirtäjän ura saattoi jatkua sotien jälkeenkin varsinaisen leipätyön, kirjankustannuksen ohella. Tuotteliainta kautta oli 1950-luku, jolloin Zweygbergkin kuvia julkaisivat oikeistolainen Appell, Hufvudstadsbladet ja Suomen Työnantajain Keskusliiton äänenkannattaja Teollisuuslehti.


title: Jessica Grabowsky

text: Jessica Grabowsky (s. 8. huhtikuuta 1980 Siilinjärvi) on suomalainen näyttelijä. Hän valmistui teatteritaiteen maisteriksi Teatterikorkeakoulusta vuonna 2007. Hänet tunnetaan muun muassa roolistaan Lucie Lilliehjelminä elokuvassa ja televisiosarjassa "Missä kuljimme kerran" sekä pääroolistaan Aku Louhimiehen ohjaamassa "8-pallo"-elokuvassa.


title: Jessica Grabowsky

text: Grabowsky on ollut ehdolla parhaan naispääosan Jussi-palkinnon saajaksi rooleistaan elokuvissa "Missä kuljimme kerran" ja "8-pallo".


title: Jussi Ylätalo

text: Jussi Ylätalo (1936–1997) oli suomalainen vasemmistolainen pilapiirtäjä.


title: Jussi Ylätalo

text: Myllykoskella nuoruutensa viettänyt Ylitalo työskenteli siellä muun muassa rakennuksilla, levytehtaalla, autokorjaamossa ja kilpimaalaamossa kunnes ryhtyi vapaaksi taiteilijaksi 1960.


title: Jussi Ylätalo

text: Vuonna 1971 Tammi julkaisi kokoelman "Mustat kuvat", Jussi Ylätalon hirtehisiä välähdyksiä sodan kauhuista ja vallankäytön vääristymistä. Hänen piirroksiaan on julkaistu muun muassa Ylioppilaslehdessä, Terässä, Vapaassa Ajattelijassa sekä eri ammattiliittojen lehdissä.


title: Me kostajat

text: Me kostajat (engl. "The Avengers") on vuonna 1998 julkaistu toimintaelokuva, joka perustuu samannimiseen brittiläiseen 60-luvun televisiosarjaan. Elokuvan pääosia esittävät Ralph Fiennes, Uma Thurman, Jim Broadbent, Sean Connery, Fiona Shaw, Eddie Izzard, Eileen Atkins, Carmen Ejogo, John Wood, Keeley Hawes ja Patrick Macnee. Elokuvan on ohjannut Jeremiah S. Chechik. Elokuva oli taloudellinen floppi ja voitti Razzie-palkinnon huonoimmasta uudelleenjulkaisusta.


title: Kuherruskuukausi Vegasissa

text:
Kuherruskuukausi Vegasissa (engl. "Honeymoon in Vegas") on vuonna 1992 julkaistu komediaelokuva. Elokuvan pääosia esittävät James Caan, Nicolas Cage, Sarah Jessica Parker, Peter Boyle, Seymour Cassel, Pat Morita, Johnny Williams, John Capodice, Robert Costanzo, Anne Bancroft, Tony Shalhoub, Burton Gilliam ja Bruno Mars. Elokuvan on ohjannut Andrew Bergman.
Monivuotinen pari lentää Las Vegasiin mennäkseen lopultakin vihille. Mies kuitenkin häviää kasinolla niin ison summan, että joutuu ”lainaamaan” vaimoaan viikonlopuksi mafiamiljonäärille. Screwball-komediaa höystävät Elvis Presleyn laulut ja monet kaksoisolennot.
Elokuva oli taloudellinen menestys. "Video-oppaassa" vuodelta 1995 Bello Romano antoi elokuvan Suomessa julkaistulle VHS-kasettiversiolle neljä tähteä viidestä, mikä teoksen mukaan vastaa sanallista arviota ”erinomainen” tai ”lajivalio”.


title: The Boys (brittiläinen yhtye)

text: The Boys on brittiläinen punk-yhtye. Se perustettiin Lontoossa vuonna 1976. Yhtye lopetettiin vuonna 1982, mutta perustettiin uudelleen 1999. The Boys julkaisi yhteensä neljä albumia vuosina 1977-82 sekä yhden joulualbumin vuonna 1979 nimellä The Yobs. The Boys keikkailee jälleen. Keväällä 2015 yhtye esiintyi myös Kiinassa ja Suomessa. Orkesterilla on riittävästi faneja myös Suomessa. Esimerkiksi Pojat-yhtye esittää keikoillaan monia The Boysin biisejä suomenkielisinä versioina. Michael Monroe esiintyi yhtyeen keikalla Turussa vuonna 2015.


title: Martti Viitala

text: Martti Viitala (1922–2006) oli suomalainen kuvittaja ja pilapiirtäjä, joka käytti nimimerkkejä "Viljami" ja "Will Martin".


title: Martti Viitala

text: Martti Viitala muutti perheensä kanssa Pirkkalasta Helsinkiin. Jo nuorena Viitala sai tuntumaa lehtialaan, kun hänen isänsä sai paikan Uuden Suomen puuseppänä, äiti toimituksen siivoojana, setä vahtimestarina ja hän itsekin sai työskennellä kesäaikaan lehden lähettinä. Äidin apuna toimituksessa työskennellessään Viitala kaiveli mielellään lehden piirtäjän Erkki Koposen paperikoria, joista usein löytyi Ollin pakinoiden hylättyjä kuvitusluonnoksia.


title: Martti Viitala

text: Ressun lukiolaisena talvisodan alkaessa Martti Viitala lähti vapaaehtoisena rintamalle isoveljensä Ilmarin (s. 1920) mukana. Välirauhan aikana Viitala kävi upseerikoulun kurssin UK57, jonka kurssijulkaisu on paljolti hänen kuvittamansa. Ilmari-veli kaatui jatkosodassa, mutta Martti Viitala kotiutui ja kirjoitti ylioppilaaksi. Hän pääsi opiskelemaan Teknilliseen korkeakouluun, mutta vähävaraisena joutui jättämään opiskelut kesken. Viitala kysyi töitä Veli Giovannilta ja saikin paikan Uuden Suomen sunnuntailiitteen uutena piirtäjänä Pauli Soisalon jälkeen. Jo seuraavana vuonna 1946 Viitala siirtyi Kustannusosakeyhtiö Mantereen palkkalistoille. Se julkaisi muun muassa "100"-nimistä perhelehteä, Taiteen Maailmaa, Viuhkaa sekä lastenlehti Kimmoa, johon Viitala piirsi pari vuotta "Vaaroja päin" - nimistä realistista merirosvoseikkailua. Hän vastasi myös lehden humoristisen nimikkosarjan piirtämisestä, jossa kerrottiin Kimmo-koiran toilailuista.


title: Martti Viitala

text: Vuoden 1950 paikkeilla Viitala siirtyi Yhtyneiden Kuvalehtien Seuraan paikkaamaan Kari Suomalaisen lähtöä Seurasta Helsingin Sanomiin. Yhtyneissä Viitala piirsi paljon autoaiheisia pilakuvia Tuulilasin ja Seuran liikennesivuille. Martti Viitala piirsi myös nimimerkillä "Will Martin" Buffalo Bill -lehteen.


title: Martti Viitala

text: Eläkepäivillään Martti Viitala laskeskeli julkaisseensa kymmenisen tuhatta kuvaa. Mukaan kuuluu sarja- ja pilakuvien lisäksi muun muassa kirjankuvituksia ja ja Stipendiaatti-niminen peli.


title: Fillari-lehti

text: Fillari-lehti on suomalainen polkupyöräilyn harrastelehti. Vuonna 2012 lehti ilmestyy 7 kertaa ja lehden oman ilmoituksen mukaan painosmäärä on 13 000-16 000. Lehteä kustantaa RideMedia Oy ja lehden päätoimittajana 2012 toimi Janne Lehti.


title: Keski-Banat

text: Keski-Banat () on piirikunta Baanaatin alueella Vojvodinan itsehallinnollisessa provinssissa Serbiassa. Piirikunnassa asuu noin 190 000 ihmistä. Zrenjanin on piirikunnan hallintokeskus.


title: Keski-Banat

text: Piirikunta jakautuu viiteen kuntaan:


title: Tapio Yli-Karro

text: Hannu Tapio Yli-Karro (s. 11. lokakuuta 1953 Rauman mlk) on suomalainen jalkapalloerotuomari. Hän toimi kansainvälisen jalkapalloliiton FIFA:n avustavana erotuomarina vuosina 1990–1998. Yli-Karro oli mukana vuoden 1994 MM-kisoissa Yhdysvalloissa. Hän on pietarsaarelaisen Arne Erikssonin lisäksi ainoa miesten maailmanmestaruuskilpailuiden lopputurnauksessa esiintynyt suomalainen.


title: Tapio Yli-Karro

text: Yli-Karro toimi urallaan avustavana erotuomarina yhteensä 58:ssa kansainvälisessä ottelussa. Näistä 21 oli A-maaotteluja, 2 Mestarien liigan sekä 13 muiden Eurocupien otteluja. Vuonna 1993 Yli-Karro oli avustavana erotuomarina kuudessa alle 20-vuotiaiden MM-kisojen ottelussa Australiassa, mukaan lukien turnauksen toinen välieräottelu sekä finaali.


title: Tapio Yli-Karro

text: SPL:n Satakunnan piiri on palkinnut Yli-Karron hänen elämäntyöstään "Tauno Takala -palkinnolla" vuonna 2009. Hän toimi myös piirin puheenjohtajana vuosina 1999–2001. Lisäksi Yli-Karro on ollut kunto- ja kestävyysurheilutapahtuma Kalevan Kierroksen puheenjohtajana.


title: Tapio Yli-Karro

text: Tapio Yli-Karro työskenteli rehtorina Säkylän yhteiskoulussa, kunnes eläköityi vuonna 2016.


title: Ronald Westrén-Doll

text: Ronald Alexander Eugen Dietrich Westrén-Doll, "Ronkki" (23. heinäkuuta 1927 Helsinki – 17. syyskuuta 1980) oli suomalainen kuvittaja ja pilapiirtäjä.


title: Ronald Westrén-Doll

text: Westrén-Doll piirsi ohuella tussikynällä kaunista viivaa. Ville Hännisen mukaan hän oli taitavimpia 1960–1970-luvun piirtäjistä, mutta hänen lahjojaan ei käytetty kunnolla hyväksi.


title: Ronald Westrén-Doll

text: Westrén-Dollin sukujuuret ovat Alankomaista ja Virosta. Taiteilijan itsensä kertoman mukaan rotterdamilainen merikapteeni haaksirikkoutui 1703 Viron rannikolle ja jäi maahan asumaan. Ruotsinkielisen koulun käytyään Westrén-Doll pääsi 1945 opiskelemaan Ateneumiin, aluksi kahdeksi vuodeksi sen iltakouluun ja sitten kolmeksi vuodeksi koulun graafisen taiteen osastolle.


title: Ronald Westrén-Doll

text: Westrén-Doll kulutti pari vuotta Tukholmassa etsien töitä, joita lopulta saikin pilalehti Strixistä, joka pian yhdistyi Söndags-Nisse-lehden kanssa. Hänen piirroksiaan julkaistiin myös silloisissa aikakauslehdissä, kuten OBSissa.


title: Ronald Westrén-Doll

text: Westrén-Doll avioitui ja palasi Helsinkiin vuonna 1953, ja seuraavana vuonna Ilmari Turja palkkasi hänet vastaperustettuun Uuteen Kuvalehteen. Turjaan hän oli tutustunut jo ennen Ruotsiin lähtöään toimiessaan Suomen Kuvalehdessä kesätöissä taittajana. Uudessa Kuvalehdessä Westrén-Doll toimi lehden taittajana, kuvittajana ja satunnaisesti myös pilapiirtäjänä yhteensä yhdeksän vuotta, kunnes lehti lakkautettiin 1963. Hän siirtyi Apu-lehteen, jossa hän työskenteli 1960-luvun loppuun. Hänet irtisanottiin Avusta, ja 1970-luvulla hän jäi sairauseläkkeelle. Töiden vähyys Avussa edesauttoi alkoholiongelmaa, johon siihen aikaan ei suhtauduttu paheksuvasti. Westrén-Dollia oli 1950-luvulla pyydetty Helsingin Sanomiin taiteelliseksi johtajaksi, mutta hän torjui tarjouksen ongelmansa tunnistaen, ja tehtävä meni Henrik Tikkaselle. Jonkin verran Westrén-Doll teki kuvituksia myös Me-lehteen.


title: Ronald Westrén-Doll

text: Westrén-Doll tekstasi Tinttiä, ainakin "Yksisarvisen salaisuuteen". Hän kuvitti kolmetoista kirjaa ja piti piirrosnäyttelyn 1978.


title: Ronald Westrén-Doll

text: Westrén-Dollin piirroksia on muun muassa Valtion taidemuseon kokoelmissa.


title: Uskottu mies

text: Uskottu mies on luottohenkilö, joka voidaan määrätä tilapäisesti toisen henkilön edunvalvojaksi, silloin kun tämä ei syystä tai toisesta itse kykene hoitamaan asioitaan tai jotakin tiettyä asiaa. Uskottua miestä voidaan tarvita tilapäisiin perunkirjoitus-, jako- ja katselmustoimituksiin. Voi toimia myös konkurssipesän velkojien valitsemana tai oikeuden määräämänä hallinnonhoitajana. Uskottuja miehiä tarvitaan myös maanmittaustoimituksen maallikkojäseninä.


title: Uskottu mies

text: Kiinteistötoimituksen (maanmittaustoimituksen) tekevät toimitusmiehinä toimitusinsinööri ja kaksi kunnan uskottua miestä. Maanmittaustoimitusten uskotut miehet ovat toimitusmiehistön ns. maallikkojäseniä. Toimitusinsinööri voi tehdä pääosan maanmittaustoimituksista (mm. lohkominen, rajankäynti, halkominen) ilman uskottuja miehiä. Uskotut miehet kutsutaan toimitukseen mukaan, mikäli toimitusinsinööri katsoo sen tarpeelliseksi tai jos joku toimitukseen osallistuvista asianosaisista vaatii uskottujen miesten kutsumista.


title: Uskottu mies

text: Kiinteistötoimitusten uskotuiksi miehiksi kunnanvaltuusto valitsee valtuustokautta vastaavaksi ajaksi vähintään kuusi henkilöä. Uskotuista miehistä on voimassa, mitä kunnallislaissa on säädetty kunnallisista luottamushenkilöistä. Vaalikelpoisuutta koskee se, mitä käräjäoikeuden lautamiehistä on säädetty. Uskottujen miesten tulee olla paikkakunnan olot tuntevia ja kiinteistöasioihin perehtyneitä.


title: Faboideae

text: Faboideae on hernekasvien (Fabaceae) heimon alaheimo. Se sisältää yli kaksi kolmannesta tunnetuista hernekasveista, 476 sukua ja lähes 14 000 lajia. Kasvumuodoltaan Faboideae-lajit voivat olla ruohoja, pensaita, liaaneja tai puita.


title: Jack Bender

text: Jack Bender on yhdysvaltalainen televisio- ja elokuvaohjaaja, näyttelijä, televisiotuottaja ja käsikirjoittaja. Bender toimi vastaavana tuottajana televisiosarjassa "Lost". Hän myös ohjasi sen 42 jaksoa joista tärkeimpänä sarjan viimeisen osan. Bender on toiminut ohjaajana myös muissa suosituissa televisiosarjoissa, kuten "Sopranosissa", "Carnivàlessa" ja "Aliasissa".


title: Jack Bender

text: Vuonna 2016 Bender sai parhaan draamasarjan ohjauksen Primetime Emmy -ehdokkuuden jaksosta "The Door" sarjasta "Game of Thrones".


title: Jim Carlton

text: James Joseph ”Jim” Carlton AO (13. toukokuuta 1935 – 25. joulukuuta 2015) oli australialainen poliitikko. Hän syntyi Sydneyssä ja valmistui Bachelor of Science -arvolla Sydneyn yliopistosta. Hän aloitti poliittisen uransa Sydney University Liberal Clubissa, jonka puheenjohtajaksi hän myöhemmin nousi.


title: Jim Carlton

text: Carlton oli John Carrickin seuraaja Uuden Etelä-Walesin liberaalipuolueen pääsihteerinä. Hänet valittiin Australian edustajainhuoneeseen vuonna 1977, ja hän toimi vuosina 1982–1983 Australian terveysministerinä. Hän istui puolustusalavaliokunnassa ulkoasiain, puolustuksen ja kaupan yhteisvaliokunnassa. Hän toimi useaan otteeseen varjoministerinä oppositiossa, esimerkiksi puolustusvarjoministerinä vuosina 1989–1990. Carlton erosi parlamentista tammikuussa 1994.


title: Jim Carlton

text: Carlton toimi vuosina 1994–2001 Australian Punaisen Ristin pääsihteerinä. Hän oli Melbournen yliopiston Julkisen politiikan keskuksen ammattilaisfellow ja Australian Strategic Policy Instituten valtuuston jäsen. Hänet nimitettiin Australian ritarikunnan upseeriksi vuonna 2001 työstään Punaisessa Ristissä ja parlamentissa.


title: Bad Robot Productions

text: Bad Robot Productions on yhdysvaltalainen tuotantoyhtiö, joka tuottaa elokuvia ja televisiosarjoja. Sen loi J. J. Abrams vuonna 2001. Se on tuottanut monia Abramsin televisiosarjoja, kuten "Alias", "Lost", "Fringe – rajamailla" ja "Kohde".


title: Wylie Gibbs

text: Wylie Talbot Gibbs (s. 26. heinäkuuta 1922) on australialainen poliitikko ja lääkäri. Hän syntyi Queenslandissa ja opiskeli Ipswich Boys' Grammar Schoolissa ja Queenslandin yliopistossa. Hän on työskennellyt kirurgina. Hänet valittiin Australian edustajainhuoneeseen Bowmanin vaalipiiristä liberaalina vuonna 1963; hän voitti Jack Comberin.


title: Wylie Gibbs

text: Vuonna 1969 Gibbs menetti paikkansa Leonard Keoghille. Hänestä tuli Australian Pharmaceuticals Manufacturers' Associationin toimeenpaneva johtaja.


title: Freyung

text: Freyung on kaupunki Baijerin osavaltiossa Saksassa. Freyungissa asuu noin 7 200 asukasta. Kaupungista on kotoisin mäkihyppääjä Severin Freund.


title: Servet Pëllumbi

text: Servet Pëllumbi (s. 14. joulukuuta 1936 Korçë) on albanialainen poliitikko. Hän toimi maansa parlamentin puhemiehenä aikavälillä 30. huhtikuuta 2002 – 3. syyskuuta 2005. Hän on vaikuttanut Albanian työn puolueessa ja sitten Albanian sosialistisessa puolueessa.


title: Servet Pëllumbi

text: Pëllumbi opiskeli vuosina 1955–1960 filosofiaa Leningradin yliopistossa ja opetti siellä sittemmin itse.


title: Afrikanviiriäinen

text: Afrikanviiriäinen ("Coturnix delegorguei") on peltokanaheimoon ja viiriäisten sukuun kuuluva kanalintu. Lajia esiintyy Afrikassa. Afrikanviiriäisen ruoka koostuu ruohokasvien siemenistä ja pienistä selkärangattomista.


title: Sanfordinmaki

text: Sanfordinmaki ("Eulemur sanfordi") on Madagaskarin saarella elävä puoliapinalaji. Se luokiteltiin aiemmin ruskomakin ("Eulemur fulvus") alalajiksi. Sanfordinmaki on nimetty amerikkalaisen biologin ja American Museum of Natural Historyn kuraattorin Leonard Cutler Sanfordin mukaan.


title: Sanfordinmaki

text: Sanfordinmaki on keskikokoinen makilaji. Sen pään ja ruumiin yhteispituus on 38–40 senttiä ja hännän pituus on 50–55 senttiä. Paino on 1,8–2,5 kiloa. Sanfordinmakin molemmat sukupuolet ovat väritykseltään tummanruskeita, ja niiden vatsapuoli on muuta ruumista vaaleampi ja hännänpää tummempi. Naaraat ovat värisävyltään enemmän punaruskeita ja koiraat enemmän harmaanruskeita. Näkyvimmät erot sukupuolten välillä ovat kuitenkin koiraan kermanharmaa parta ja silmiinpistävät korvatupsut, jotka molemmat puuttuvat naaraalta. Lisäksi koiraan kuono ja nenänvarsi ovat mustat, kun taas naaraalla naama ja koko pää on kokonaan harmaa. Sanfordinmakinaaraita on usein vaikea erottaa valko-otsamakinaaraista. Molemmilla sukupuolilla on isot perärauhaset. Häntä on pitkä ja tuuhea.


title: Sanfordinmaki

text: Sanfordinmakia tavataan vain pienellä alueella Madagaskarin pohjoiskärjessä. Sen etelärajana on Manambatojoki. Levinneisyyden keskus on Ankaranassa, Analameranassa ja Montagne d’Ambressa. Kaakossa, Darainassa elää erillinen populaatio.


title: Sanfordinmaki

text: Sanfordinmakin elinympäristöä ovat trooppiset kuivametsät, kosteat alankometsät ja vuoristometsät. Sen uskotaan suosivan metsiä, joissa on jatkuva latvuskerros. Ankaranassa se näyttää viihtyvän myös uudismetsissä. Lajia esiintyy tiheimmin ikivihreissä metsissä, kuten Montagne d’Ambren rinteillä, jossa niitä elää erityisesen paljon 800–1 000 metrin korkeudessa. Kuivissa kesävihannissa metsissä, joita on esimerkiksi Analameranassa, ne ovat harvalukuisempia. Anameranassa sanfordinmakien esiintymistiheys on ainakin kahdella alueella 3,5–5,5 eläintä neliökilometriä kohden. Laji on ainakin Ankaranassa ja Anameranassa harvalukuisempi kuin harjamaki.


title: Sanfordinmaki

text: Sanfordinmakit elävät ryhminä, joihin kuuluu useita molemman sukupuolen edustajia. Sademetsissä eläviin ryhmiin kuuluu tavallisesti 4–7 yksilöä, kuivametsissä eläviin jopa 15 yksilöä. Sanfordinmakit viettävät suurimman osan ajastaan metsän latvustossa. Ne pystyvät tekemään siellä pitkiäkin hyppyjä, ja niiden pitkä häntä tasapainottaa kulkua. Sanfordinmakit ovat liikkeellä jaksoittain, ja ovat aktiivisia sekä päivällä että yöllä. Sanfordinmakiryhmän elinalue voi olla jopa 14 hehtaarin laajuinen.


title: Sanfordinmaki

text: Ravinnosta noin 90 prosenttia koostuu hedelmistä, mutta sanfordinmaki syö myös versoja, silmuja, kukkia, nuoria ja vanhoja lehtiä, kaarnaa, mahlaa ja jopa maa-ainesta. Se syö myös selkärangattomia, kuten juoksujalkaisia ja muita tuhatjalkaisia sekä hämähäkkejä. Tilaisuuden tullen niiden tiedetään napanneen ruoaksi jopa lintuja. Sanfordinmakit saattavat ruokailla yhdessä harjamakien kanssa. Niitä liikkuu yhdessä etenkin sadekaudella.


title: Sanfordinmaki

text: Sanfordinmakit parittelevat toukokuun lopulla, ja naaraat synnyttävät yhden poikasen yleensä syyskuun lopussa tai lokakuun alussa, noin 120 vuorokauden kantoajan jälkeen. Muiden ruskomakilajien tavoin myös sanfordinmakien poikaset matkaavat kuukauden ikäisiksi emonsa mukana pitämällä kiinni emon vatsasta. Tämän jälkeen ne ratsastavat emon selässä. Sanfordinmakit saavuttavat sukukypsyyden noin kaksivuotiaina. Luonnonvaraisten sanfordinmakien uskotaan voivan elää 20–25-vuotiaiksi.


title: Sanfordinmaki

text: Kansainvälinen luonnonsuojeluliitto luokittelee sanfordinmakin erittäin uhanalaiseksi lajiksi. Sen levinneisyysalue on alle 5 000 neliökilometriä ja pahoin sirpaloitunut. Sanfordinmakien lukumäärä on laskussa. Suurin uhka on elinympäristöjen tuhoutuminen kaskeamisen ja safiirienhankintaan liittyvän kaivostoiminnan takia, joskin laji näyttää selviävän myös ihmisen vahingoittamassa ympäristössä. Huomattava uhka sanfordinmakeille on myös se, että niitä metsästetään ruoaksi ja pyydystetään lemmikeiksi.


title: Sanfordinmaki

text: Sanfordinmaki kuuluu CITES-sopimuksen liitteeseen I. Sitä tavataan ainakin Montagne d’Ambren kansallispuistossa sekä Ankaranan ja Analamerana erityissuojelualueilla. Myös Darainassa lajin elinympäristöä ollaan suojelemassa. Salametsästys ja maastopalot ovat kuitenkin tavallisia Madagaskarin suojelualueilla. Lisääntyviä, vankeudessa eläviä sanfordinmakikantoja on vain vähän.


title: Ephesia persimilis

text: Ephesia persimilis on yökkösten heimoon kuuluva yöperhoslaji. Sitä esiintyy läntisessä Intiassa.


title: Ponderosapöllönen

text: Ponderosapöllönen ("Psiloscops flammeolus" eli "Otus flammeolus") on pieni, yöaikaan saalistava pöllölintu.


title: Ponderosapöllönen

text: Ponderosapöllösen koko on noin 15 cm ja siipiväli 36 cm. Uroksen ja naaraan erottaa painosta. Naaraat ovat suurempia, 62–65 grammaa, koiraat noin 50–52 grammaa. Tieteellinen lajinimi "flammeolus" johtuu siitä, että sillä on liekkimäisiä merkkejä naamallaan (Bremiller, 2003).


title: Ponderosapöllönen

text: Ulkonäöltään ponderosapöllönen muistuttaa lännenkirkupöllöstä, mutta painaa vain neljänneksen siitä, ja sen korvatupsut ovat pienet, tuskin näkyvät. Sen silmät ovat tummat, ja sillä on erilainen ääni kuin lännenkirkupöllöllä. Se ääntelee sarjalla melko matalia yksi- tai kaksitavuisia huhuiluja.


title: Ponderosapöllönen

text: Ponderosapöllösen pesimäalue ulottuu Brittiläisestä Columbiasta Yhdysvaltojen länsiosan kautta Keski-Meksikoon. Se on neotrooppinen muuttolintu ja talvehtii Yhdysvaltojen eteläpuolella, mutta myös Etelä-Texasissa, Arizonassa ja Kaliforniassa. Toisin kuin monet pöllöt, se muuttaa syksyllä pois Kanadasta ja Yhdysvalloista. Talvella niitä tavataan Keski-Amerikassa alueella, joka ulottuu Meksikosta Guatemalaan ja El Salvadoriin. Ne lähtevät pesimäalueeltaan elokuussa kohti talvehtimisalueita ja palaavat pesimään huhtikuun lopulla ja toukokuun alussa..


title: Ponderosapöllönen

text: Ponderosapöllönen tekee pesän puunkoloihin, ja se munii 2–4 munaa, joita se hautoo 26 päivää. Poikaset alkavat saalistaa itsenäisesti noin 25–32 päivän ikäisinä. Ne eivät pesi muualla kuin puunkoloissa. Naaraat yleensä valitsevat kolon, joka on ollut aiemmin tikan pesä. Pesä on paljas, eikä siinä ole mitään pehmustetta. Se muodostaa lisääntyviä pareja pesivien ryhmien välisille tyhjille alueille. Ne pesivät yleensä kerran vuodessa. Muiden petolintujen tavoin ne elävät pitkään ja pesintä onnistuu hyvin. Pesimäaikaan urokset hankkivat naaraalle ravintoa.


title: Ponderosapöllönen

text: Pesimäpaikka on Länsi-Yhdysvalloissa ja -Kanadassa yleensä vanha avoin keltamänty- tai douglaskuusimetsä. Joskus ne saattavat pesiä myös lehtimetsässä, jossa on jonkin verran havupuita.


title: Ponderosapöllönen

text: Ne syövät melkein pelkästään hyönteisiä, mutta hyvin satunnaisesti myös pieniä nisäkkäitä, kuten päästäisiä. Niiden syömät hyönteiset ovat lähinnä pieniä perhosia, joko yö- tai päiväperhosia. Ne syövät myös sirkkoja ja kovakuoriaisia.


title: Ponderosapöllönen

text: IUCN:n (International Union for the Conservation of Nature) luettelossa ponderosapöllönen on elinvoimainen, mutta joillakin alueilla populaatio saattaa olla pienenemässä.


title: Pichilemun maanjäristys 2010

text: Pichilemun maanjäristys tapahtui 11. maaliskuuta 2010 aamuyöllä kello 11.39 (14:39 UTC) Chilen Región de O'Higginsella. Se oli voimakkuudeltaan 6,9 momenttimagnitudia.


title: Highlander 2 – Paluu

text: Highlander 2 – Paluu (engl. "Highlander II: The Quickening") on vuonna 1991 julkaistu fantasia/scifi-toimintaelokuva ja jatko-osa elokuvalle "Highlander – kuolematon". Elokuvan pääosia esittävät Christopher Lambert, Sean Connery, Virginia Madsen, Michael Ironside, Allan Rich, John C. McGinley, Philip Brock ja Jimmy Murray. Elokuvan on ohjannut Russell Mulcahy.


title: Highlander 2 – Paluu

text: Elokuva kuvattiin Ranskassa, Argentiinassa ja Britanniassa. Vuonna 1995 elokuvasta ilmestyi leikkaamaton versio, johon oli lisätty ja poistettu kohtauksia. Elokuva ei menestynyt taloudellisesti, mutta sai jatko-osan "" (1994).


title: Highlander 2 – Paluu

text: "Video-oppaassa" vuodelta 1994 Kari Salminen antoi elokuvalle kaksi tähteä viidestä, mikä vastaa sanallista arviota ”keskinkertainen”.


title: Suomen Filmiteollisuus (SF)

text: Suomen Filmiteollisuus (SF) Oy on suomalainen elokuvatuotantoyhtiö, joka perustettiin 2001.


title: Suomen Filmiteollisuus (SF)

text: Yhtiönimi Suomen Filmiteollisuus Oy siirtyi vuonna 2005 ohjaaja Markku Pölösen ja hänen vaimonsa Satu Sadinkankaan omistukseen. He ostivat oikeudet SF-nimeen elokuvaohjaaja Jari Niemiseltä. He omistavat myös Kontiolahdella, Pohjois-Karjalassa toimivan Selkie Filmi Oy:n, ja Markku Pölönen omistaa tuottaja Kari Saran kanssa Fennada Filmi Oy:n, joka tuottaa Pölösen pitkiä teatterielokuvia.


title: Suomen Filmiteollisuus (SF)

text: Alkukesästä 2011 Pölönen myi yli puolet SF:stä sijoittajille, Ponssen ja kauppahuone Laakkosen omistajille, joita ovat Juha ja Jukka Vidgrén sekä Yrjö Laakkonen. Jukka Vidgrén toimii jo ennestään elokuva-alalla. Asia julkistettiin vasta syyskuussa.


title: Pihlava (saari)

text:
Pihlava on Säkylässä sijaitseva kahden hehtaarin kokoinen saari, joka sijaitsee noin kilometrin päässä keskustasta Pyhäjärvellä. Pihlavan saari kuuluu Säkylän seurakunnalle, ja siellä järjestetään mm. rippileirejä ja kouluja. Pihlavassa sijaitsee kaksi seurakunnan omistamaa rakennusta joista toisessa on ruokailutilat, juhlasali ja makuuhuoneet ja toisessa saunat, suihkutilat ja oleskeluhuone.
Vaikka Pihlava onkin saari, sinne pääsee myös autolla pengertietä Säkylän kirkon pohjoispuolelta alkunsa saavaa tietä pitkin.


title: Kehäkukat

text: Kehäkukat ("Calendula") on kasvisuku asterikasvien heimossa. Siihen kuuluu 12 lajia, joita esiintyy alkuperäisenä Välimeren alueelta Iraniin ja Makaronesiassa. Tarhakehäkukka on koristekasvina tunnettu laji, jonka alkuperäalue on tuntematon. Se on 20–50 senttimetriä korkeaksi kasvava yksivuotinen ruoho, jolla on suuret keltaiset tai punakeltaiset kukkamykeröt.


title: Downton Abbey

text: Downton Abbey on brittiläinen televisiosarja, jonka on luonut ja käsikirjoittanut Oscar-palkittu Julian Fellowes.


title: Downton Abbey

text: Sarjan ensimmäinen jakso esitettiin Isossa-Britanniassa ITV:llä 26. syyskuuta 2010. Sarjan kuudes ja viimeinen tuotantokausi päättyi Isossa-Britanniassa 25. joulukuuta 2015.


title: Downton Abbey

text: Sarja sijoittuu kuvitteelliseen Downton Abbeyn kartanoon Pohjois-Yorkshiressa edvardiaaniseen aikaan, ja siinä seurataan Crawleyn aatelissuvun sekä heidän palvelijoidensa elämää. Sarjassa sivutaan monia merkittäviä historiallisia tapahtumia, kuten RMS Titanicin uppoamista, ensimmäistä maailmansotaa, espanjantauti-pandemiaa, sotien välistä aikaa ja Irlannin vapaussotaa.


title: Downton Abbey

text: "Downton Abbey" on saanut kansainvälisesti ylistäviä arvosteluja televisiokriitikoilta. Sarja on palkittu muun muassa parhaan minisarjan Golden Globella ja Primetime Emmyllä. Sarja on kaikkien aikojen eniten ehdokkuuksia saanut ulkomaalainen televisiosarja Primetime Emmy Awardsien historiassa 31 ehdokkuudellaan kolmen kauden jälkeen.


title: Downton Abbey

text: Sarjasta tuli sekä ITV:n että PBS:n katsotuin sarja ja menestynein brittiläinen pukudraama sitten vuoden 1981 "Menneen maailman". Kolmannen kauden jälkeen sarjasta tuli yksi maailman kaikkien aikojen laajimmin katsotuista televisiodraamasarjoista. Suomessa "Downton Abbeyä" esittää Yle TV1.


title: Downton Abbey

text: Tapahtumat sijoittuvat kuvitteelliseen Downton Abbeyn maalaiskartanoon Pohjois-Yorkshiressa Granthamin jaarlin ja kreivittären perheen kotiin, jossa asuvat myös heidän lukuisat palvelijansa. Ensimmäinen kausi alkaa kun suvun perijän Patrickin kerrotaan menehtyneen RMS Titanicin merionnettomuudessa. Granthamin jaarlin kaikki kolme lasta ovat tyttäriä, ja brittiläisen perimyssäännön mukaan aatelisarvon ja siihen liitetyn omaisuuden voi periä vain miespuolinen perillinen. Patrick oli kihlattu jaarlin vanhimman tyttären Lady Maryn kanssa, jolloin heidän lapsensa taas olisi aikanaan perinyt jaarlinarvon isältään ja omaisuus olisi pysynyt lähisuvussa. Uusi kaukainen perillinen löytyy Manchesteristä, mutta keskiluokkaisella lakimiehellä on vaikeuksia sopeutua jäykistelevään aristokraattielämäntapaan. Ensimmäinen kausi päättyy ensimmäisen maailmansodan syttymiseen. Sarjan toisella kaudella seurataan maailmansodan aikaisia tapahtumia ja kolmannella ja neljännellä kaudella Crawleyt palvelijoineen ovat riehakkaalla 1920-luvulla.


title: Tolmatšovo

text: Tolmatšovo () on kaupunkimainen taajama ja kaupunkikunta Leningradin alueen Lugan piirissä Venäjällä. Se sijaitsee Laukaanjoen varrella 15 kilometriä Lugasta pohjoiseen. Taajaman kautta kulkee Hatsinan ja Lugan välinen rautatie. Asukkaita on 3 200 henkeä (vuonna 2010)


title: Tolmatšovo

text: Taajamassa toimii metallitehdas, teräsbetonirakennetehdas ja rehutehdas. Palveluihin kuuluu musiikkikoulu, kulttuuritalo ja kirjasto. Lähistöllä Zatišjen kartanossa on asunut kirjailija Mihail Saltykov-Štšedrin.


title: Tolmatšovo

text: Paikkakunta on syntynyt vuonna 1858 Pietarin ja Varsovan välistä rautatietä rakennettaessa. Aluksi sen nimenä oli Preobraženskajan asema seudulla majailleen Preobraženskin rykmentin mukaan. Vuonna 1920 se nimettiin Tolmatšovoksi Venäjän kansalaissodan sankarin Nikolai Tolmatšovin mukaan. Vuonna 1938 Tolmatšovosta tuli kaupunkimainen taajama.


title: Tolmatšovo

text: Tolmatšovon kuntaan kuuluvat keskustaajaman lisäksi seuraavat asutuskeskukset: kylät Baltijets, Bankovo, Bežany, Boloto, Bolšije Krupeli, Bolšoje Zamošje, Dolgovka, Gobžitsy, Imenitsy, Jaštšera, Karaulka, Kemka, Krasnyje Gory, Muraveino, Nataljino, Novyje Krupeli, Ostrovenka, Pelkovo, Peretšitsy, Polja, Pustyn, Razliv, Sabo, Sitenka, Srednije Krupeli, Tabor, Turovka, Vettšiny, Vjaz, Vysokaja Griva, Zamostje, Zaozerje, Zapolje, Želtsy, Zolotaja Gorka, Ploskojen taajama, Živoi rutšein lomakylä, Turbaza ja Železo.


title: Lemusajoki

text: Lemusajoki () on Laukaanjoen sivujoki Leningradin alueen Volossovan piirissä Venäjällä. Sen pituus on 48 kilometriä ja valuma-alueen laajuus 839 neliökilometriä.


title: Lemusajoki

text: Joki saa alkunsa Isvaran kuntaan kuuluvan Lemusan (ven. Limoža) kylän luota ja virtaa laajan metsäalueen läpi etelään yhtyen Laukaanjokeen Hotnežan kylän tienoilla. Joen suussa on toinen Lemusan kylä (ven. Lemovža). Tärkeimmät sivujoet ovat Tšornaja, Izvarka, Repolka, Hmelenka, Belka ja Verjažka.


title: Eino Tepponen

text: Eino Tepponen (1932 Rautu – 1990-luvulla) oli suomalainen kuvittaja ja pilapiirtäjä.


title: Eino Tepponen

text: Eino Tepposen perhe lähti sodan jaloista Karjalankannakselta evakkoon ja päätyi Helsinkiin. Tepponen kävi kansa- ja oppikoulun Kalliossa. Hän sai paikan lennättimen sähkösanomalähettinä ja toimi sitten Suomen Voimistelu- ja Urheiluliiton juoksupoikana. Seuraava työpaikka, Suomi-Filmin tekstaamo, antoi tulevalle uralle suunnan, vaikka Tepponen saikin sieltä potkut. Uusi työ löytyi Pauligin somistamosta.


title: Eino Tepponen

text: Armeijasta kotiuduttuaan Tepponen pääsi harjoittelijaksi isoon mainostoimistoon ja työn ohella kävi Ateneumin iltakurssia yleisellä linjalla. Kun Mainosgraafikot ry perusti oman koulunsa, työnantaja lähetti Tepposen opiskelemaan lisää. Hän valmistui kurssinsa parhaana ja lähti seuraavaksi Kanadan Torontoon työskentelemään kahdessakin eri mainostoimistossa. Hän pyrki työhön mainosmaailman keskukseen New Yorkiin, mutta J. Walter Thompson -toimisto ei ollut Tepposesta kiinnostunut. Hän palasi Suomeen samaan mainostoimistoon, jossa sitten viihtyikin kaikkiaan 26 vuotta.


title: Eino Tepponen

text: 1970-luvun puolenvälin paikkeilla Tepponen jäi mainostyöstä palkattomalle varhaiseläkkeelle ja keskittyi tekemään kirjankansia. Hänen toiminnantäyteinen, realistinen kuvitustyylinsä tuli tunnetuksi etenkin jännitysromaanien kansista muun muassa Alistair MacLeanin teoksiin. Realismin ohella Eino Tepponen hallitsi myös karikatyyrin ja sai vuonna 1979 pilapiirtäjän paikan Apu-lehdestä.


title: Ruutainjoki

text: Ruutainjoki () on Laukaan sivujoki Leningradin alueen Volossovan piirissä Venäjällä. Sen pituus on 60 kilometriä ja valuma-alueen laajuus 526 neliökilometriä.


title: Ruutainjoki

text: Joki saa alkunsa Suuren-Ruudan kylän luota ja virtaa laajan metsäalueen läpi etelään yhtyen Laukaanjokeen Sabskin alapuolella. Tärkeimmät sivujoet ovat Uhora, Uhta ja Sumka.


title: Vakka-Suomen Voima

text: Vakka-Suomen Voima Oy on suomalainen energiayhtiö, joka omistaa myös suomalaisen Vertek Oy:n. Konsernin liikevaihto oli vuonna 2010 noin 28 miljoonaa euroa ja konsernissa työskenteli 145 henkeä. Yrityksen nimi oli aikaisemmin Laitilan Sähkö Oy.


title: Louise Mushikiwabo

text: Louise Mushikiwabo (s. 23. lokakuuta 1957) on ruandalainen poliitikko. Hän on toiminut maansa ulko- ja yhteistyöministerinä 4. joulukuuta 2009 lähtien. Häntä edelsi tehtävässä Rosemary Museminali. Mushikiwabo edustaa Ruandan isänmaallista rintamaa. Hän on opiskellut Ruandan kansallisessa yliopistossa ja Delawaren yliopistossa.


title: Louise Mushikiwabo

text: Mushikiwabon veli Lando Ndasingwa oli ainoa tutsiministeri viimeisessä Juvénal Habyarimanan hallituksessa; hänet surmattiin Ruandan kansanmurhan alussa vuonna 1994.


title: Rosonajoki

text: Rosonajoki () on Narvanjoen suun ja Laukaanjoen yhdistävä joki Leningradin alueen Jaaman piirin Narvusin kunnassa Venäjällä. Sen pituus on 26 kilometriä.


title: Rosonajoki

text: Joki on syntynyt jääkauden loppuvaiheessa Narvajoen uomaksi. Sen suunta vaihtelee. Narvajoen ollessa korkealla Rosonajoki virtaa Laukaanjokeen ja vastaavasti Laukaanjoen tulviessa virtaus kääntyy Narvajokeen.


title: Rosonajoki

text: Rosonajoen varsilla on asunut ortodoksisia inkerikkoja ja luterilaisia inkerinsuomalaisia. Tarton rauhan jälkeen osa alueesta kuului Viron Inkeriiin.


title: Vruda

text: Vruda tarkoittaa seuraavia asioita:


title: Klooriasetaldehydi

text: Klooriasetaldehydi ( CHClO) on aldehydi ja asetaldehydin johdannainen. Yhdistettä käytetään muun muassa orgaanisessa synteesissä ja puun kuoren poistoon.


title: Klooriasetaldehydi

text: Klooriasetaldehydi on huoneenlämpötilassa nestemäistä pistävänhajuista nestettä. Se liukenee hyvin orgaanisiin liuottimiin ja veteen ja vesiliuoksissa se muodostaa hemihydraatin. Yhdiste on hyvin reaktiivinen ja sen reaktiot ovat tyypillisiä sekä aldehydeille että klooratuille orgaanisille yhdisteille. Vedettömänä yhdiste kondensoituu syklisiksi trimeereiksi ja tetrameereiksi. Siitä muodostuu melko helposti myös asetaaleja. Yhdiste hapettuu voimakkaiden hapettimien vaikutuksesta kloorietikkahapoksi. Hapettumista katalysoivat kobolttisuolat. Klooriasetaldehydin klooriatomi reagoi nukleofiilien, kuten ammoniakin tai amiinien kanssa, nukleofiilisella substituutiolla. Reaktiota nopeuttaa aldehydiryhmän elektroneja puoleensa vetävä eli induktiivinen vaikutus.


title: Klooriasetaldehydi

text: Ensimmäisen kerran yhdistettä valmisti K. Natterer vuonna 1882 kuumentamalla oksaalihapon kanssa klooriasetaldehydin dietyyliasetaalia. Nykyään pääasiallinen valmistusmenetelmä on vinyylikloridin vesiliuoksen klooraus tai asetaldehydin tai paraldehydin klooraus. Vinyylikloridiprosessin etuna on kvantitatiivisuus sillä asetaldehydiä kloorattaessa muodostuu myös diklooriasetaldehydiä ja triklooriasetaldehydiä. Näin saadut tuotteet puhdistetaan tislaamalla ja ovat hydraatteja. Vedetöntä klooriasetaldehydiä tuotetaan hydraateista kuumentamalla oksaalihapon läsnä ollessa.


title: Klooriasetaldehydi

text: Klooriasetaldehydiä käytetään tyypillisesti vesiliuoksena, koska puhtaan yhdisteen eristäminen on kallista. Yhdistettä käytetään lääkeaineiden ja väriaineiden synteesissä. Esimerkiksi reaktio tiourean kanssa johtaa 2-aminotiatsoliin, joka on hyödyllinen lääkkeiden ja värien valmistuksessa. Klooriasetaldehydistä tuotetaan myös muita farmaseuttisia tuotteita, kuten statiineja ja desinfiointiaineena käytettävää fenfuraamia. Siitä valmistetaan myös aromiaineita ja maatalouskemikaaleja, esimerkiksi kasvien kasvun säätelyyn käytettävää tidiatsuronia. Yhdistettä voidaan käyttää myös tukkipuiden kaarnan poistamiseen.


title: Klooriasetaldehydi

text: Klooriasetaldehydi on myrkyllistä ja ärsyttää ihoa, silmiä ja hengityselimiä. Yhdiste muodostaa additiotuotteita DNA:n kanssa ja on siten mutageeninen ja mahdollisesti myös karsinogeeninen. Klooriasetaldehydiä muodostuu ihmisen elimistössä vinyylikloridin ja 1,2-dikloorietaanin aineenvaihduntatuotteena.


title: Alexander Tawitz

text: Alexander Tawitz (1879 Viro – 1. tammikuuta 1937 Helsinki) oli suomalainen taidemaalari, pilapiirtäjä, sarjakuvantekijä ja mainospiirtäjä.


title: Alexander Tawitz

text: Virolaissyntyinen Alexander Tawitz pakeni Venäjän vallankumousta Pietarista Helsinkiin ja nousi 1920- ja 1930-luvuilla Suomen pilapiirtäjien parhaimmistoon. Hänen piirtämänsä ja Veli Giovannin käsikirjoittama sarjakuva "Junnu Kivanen" ilmestyi Suomen Kuvalehdessä. Tawitzista tuli vakiopiirtäjä myös Veli Giovannin Pilajuttuja ja piirroksia -taskukirjasarjaan, jonka kannet olivat miltei aina hänen käsialaansa. Useimmat Veli Giovannin tuottamat sarjat vuoteen 1929 saakka olivat Tawitzin piirtämiä. Hän teki kuvia myös ensimmäiseen suomalaiseen sarjakuvalehteen Kalle Viksariin sekä Joulukärpäseen ja Tuulispäähän.


title: Orchidoideae

text: "Orchidoideae" on yksi kämmekkäkasvien ("Orchidaceae") alaheimoista. Sen lajeilla on tyypillisesti juurimukuloita.


title: Orchidoideae

text: "Orchidoideae"-alaheimoon kuuluu 208 sukua ja 3755 lajia, mikä on noin kuudesosa kaikista tunnetuista kämmekkäkasveista. Siihen kuuluvia lajeja kasvaa suuressa osassa maailmaa, ei kuitenkaan arktisilla alueilla ja Afrikan, Aasian ja Australian aavikkoalueilla. Suurimmat suvut lajimäärineen:Pienempiä sukuja:


title: Maire Pohjanheimo

text: Maire Pohjanheimo o.s. Tammenlaakso on suomalainen säveltäjä, sanoittaja ja harmonikansoittaja. Pohjanheimo on soittanut haitaria Turuttaret-nimisessä naistriossa 1970- ja 1980-luvuilla. Hän on säveltänyt ja sanoittanut Vera Teleniukselle kappaleen "Yön laulajatar".


title: Polyproportionaalisuus

text: Polyproportionaalisuus eli monisuhteisuus on nykymusiikissa käytetty rytmin sävellysmenetelmä, jonka mukaan pyritään välttämään selkeää samanaikaista iskutusta ja useiden instrumenttien rytmistä unisonoa. Tällöin tietty perusaika-arvo jaetaan erilaisiin alajakoihin eri instrumenteille, jolloin esimerkiksi yksi instrumentti voi soittaa kvintolin, toinen sekstolin ja kolmas septolin. Instrumenttien väliset rytmiset rakenteet saadaan aikaan tällä tavoin varsin monimutkaisiksi, eikä kuulija enää kykene hahmottamaan yksittäisiä ääniä musiikin kokonaistekstuurista. Näin tuotetaan vaikutelma, jossa musiikin kokonaiskudos kuulostaa eräänlaiselta yhtenäiseltä "soitinkentältä" - myös silloin, kun kokoonpanossa on suhteellisen vähän instrumentteja.


title: Landon Liboiron

text: Landon Liboiron on kanadalainen näyttelijä, joka on esiintynyt muun muassa televisiosarjoissa "" (Declan) ja "Terra Nova" (Josh Shannon).


title: Landon Liboiron

text: Liboiron kasvoi maatilalla Jennerissä, Albertan provinssissa. Hän halusi jo lapsena näyttelijäksi ja kävi taiteilijaäitinsä kuljettamana Vancouverissa harjoituksissa ja koekuvauksissa. Hän sai Rosie Awardin, albertalaisen elokuva- ja televisioalan palkinnon, roolistaan vuoden 2008 televisioelokuvassa "Mayerthorpe".


title: Landon Liboiron

text: Liboiron esitti Declan Coynea "Degrassi: The Next Generation" -nuortensarjan yhdeksännellä ja kymmenennellä tuotantokaudella. Hänen roolisuorituksensa huomioitiin Gemini-palkintoehdokkuudella.


title: Landon Liboiron

text: Vuonna 2010 Liboiron valittiin näyttelemään Josh Shannonia, pääosaperheen teini-ikäistä poikaa, Steven Spielbergin tuottamassa suuren budjetin tieteissarjassa "Terra Nova". Sarja esitettiin Yhdysvalloissa syyskaudella 2011, mutta sitä ei uusittu toiselle tuotantokaudelle.


title: Landon Liboiron

text: Vuodesta 2013 lähtien Liboiron on esittänyt Peter Rumancekia Netflixin alkuperäissarjassa "Hemlock Grove".


title: Monisuhteisuus

text: Monisuhteisuus voi olla


title: Unisono

text: Unisono on musiikkitermi, joka voi tarkoittaa useamman esittäjän laulua tai soittoa yksiäänisesti tai oktaaveissa. Termiä käytetään myös tilanteesta, jossa kaksi tai useampi yhdessä soivaa samankorkuista säveltä muodostavat puhdasta priimiä vastaavan intervallin. Kun tilapäisesti jaetut soitinäänet palaavat yhdeksi stemmaksi, ne tulevat unisonoon.


title: Unisono

text: Termiä voidaan käyttää myös samanaikaisesta rytmityksestä, jolloin puhutaan rytmisestä unisonosta.


title: Unisono

text: Orkesteripartituureissa unisono merkitään jousisoitinnuotteihin ilmaisemaan divisiesityksen vastakohtaa.


title: Jeffrey Ntuka

text: Jeffrey Ntuka-Pule (10. toukokuuta 1985 Polokwane, Etelä-Afrikka – 21. tammikuuta 2012 Kroonstad, Etelä-Afrikka) oli eteläafrikkalainen jalkapalloilija, pelipaikaltaan puolustaja.


title: Jeffrey Ntuka

text: Ntuka edusti urallaan seuratasolla belgialaista KVC Westerlota (2003–2008) sekä eteläafrikkalaisia Kaizer Chiefsiä (2008–2010) ja Supersport Unitedia (2010–2011). Etelä-Afrikan maajoukkueessa hän pelasi viisi ottelua.


title: Jeffrey Ntuka

text: Ntuka kärsi elämänsä aikana alkoholiongelmista. Hän kuoli puukotuksen uhrina yökerhossa Kroonstadissa.


title: Falkland Islands Defence Force

text: Falkland Islands Defence Force (FIDF) on Falklandinsaarten vapaaehtoinen puolustusorganisaatio, jota saarelaiset pitävät yllä. FIDF vastaa Yhdistyneen kuningaskunnan asevoimien kanssa saarten turvallisuudesta.